KUALA LUMPUR, 7 Januari- Bursa Malaysia dijangka menyaksikan dagangan yang tidak banyak berubah namun cenderung meningkat sedikit dalam jajaran 1,475-1,495 pada minggu depan.Naib Presiden Penyelidikan Ekuiti Rakuten Trade Sdn Bhd Thong Pak Leng berkata pelabur juga kekal berhati-hati berikutan keadaan ketidaktentuan pasaran global yang terus ketara.“Dari sudut teknikal, paras sokongan segera adalah sekitar 1,460-1,465 manakala rintangan pada 1,500," katanya kepada Bernama.Pada minggu dagangan singkat ini, pasaran tempatan itu diniagakan kebanyakannya rendah berikutan kelemahan pasaran di Amerika Syarikat (AS) serta ketidaktentuan situasi penularan COVID-19 di China.Selepas hampir tiga tahun tersisih daripada dunia, pihak berkuasa China mengumumkan keputusan menarik balik sekatan utama berkaitan COVID-19 yang berkuatkuasa pada 8 Januari, termasuk menamatkan keperluan kuarantin bagi semua ketibaan antarabangsa.Bagi asas minggu ke minggu, indeks utama bursa susut 14.94 mata kepada 1,480.55 berbanding 1,495.49 pada minggu sebelumnya.Di papan indeks menyaksikan Indeks FBM Emas merosot 69.22 mata kepada 10,632.33, Indeks FBM Emas Shariah berkurangan 102.68 mata kepada 10835.87 dan Indeks FBMT 100 susut 77.38 mata kepada 10,342.42. Indeks FBM ACE meningkat 69.57 mata kepada 5,377.90 dan Indeks FBM 70 menokok 19.69 mata kepada 13,034.71.Selain itu, Indeks Produk dan Perkhidmatan Perindustrian turun 0.11 mata kepada 181.67 dan Indeks Perladangan merosot 194.51 mata kepada 6,890.17.Mengikut sektor pula, Indeks Perkhidmatan Kewangan jatuh 85.83 mata kepada 16,415.48 manakala Indeks Tenaga naik 1.40 mata kepada 777.59.Jumlah perolehan mingguan meningkat kepada 13.32 bilion unit bernilai RM6.71 bilion berbanding 10.56 bilion unit bernilai RM7.70 bilion pada minggu sebelumnya.Di Pasaran Utama, jumlah dagangan menokok kepada 8.06 bilion saham bernilai RM5.12 bilion daripada 6.51 bilion saham bernilai RM6.42 bilion.Jumlah waran berkurangan kepada 1.50 bilion unit bernilai RM340.67 juta daripada 2.43 bilion unit bernilai RM360.02 juta sebelum ini.Di Pasaran ACE menyaksikan jumlah dagangan meningkat kepada 3.76 bilion saham bernilai RM1.25 bilion daripada 2.82 bilion saham bernilai RM1.05 bilion. Bursa Malaysia ditutup pada Isnin lepas sebagai gantian cuti tahun baru pada hari sebelumnya. -BERNAMA

(Bursa Malaysia cenderung meningkat sedikit minggu depan)


Ringgit dijangka diniagakan dalam jajaran kecil berbanding dolar AS minggu depan

KUALA LUMPUR, 7 Januari - Ringgit dijangka kekal diniagakan dalam jajaran kecil berbanding dolar Amerika Syarikat (AS) pada minggu depan berikutan sentimen pasaran yang bercampur-campur, menurut penganalisis.Pengarah Urusan SPI Asset Management, Stephen Innes berkata pasaran terus menjangkakan mata wang tempatan akan lemah sekali gus menyifatkannya sebagai peluang pembelian.“Saya berpandangan ringgit akan didagangkan dalam julat yang sama iaitu 4.38 hingga 4.41 pada minggu depan sehingga data aktiviti ekonomi China mula mencatat peningkatan.“Peniaga tempatan akan bergantung kepada data China dalam tempoh yang singkat ini,” katanya kepada Bernama.Data Perubahan Pekerjaan Bukan Ladang ADP selaku penunjuk ekonomi bulanan di AS yang dikeluarkan pada Jumaat adalah lebih tinggi daripada jangkaan yang menunjukkan perniagaan swasta di negara itu telah mewujudkan 235,000 pekerjaan pada Disember 2022 berbanding ramalan pasaran sebanyak 150,000.Innes berkata ia adalah optimis kepada dolar.

Bagi minggu pertama 2023, ringgit diniagakan kebanyakannya tinggi berbanding dolar AS apabila sentimen risiko bertambah baik dengan adanya sikap optimis berikutan pembukaan semula China.Bagi asas minggu ke minggu, ringgit lebih rendah berbanding dolar AS kepada 4.4005/4070 pada Jumaat daripada 4.3995/4095 pada minggu sebelumnya.Bagaimanapun, unit tempatan diniagakan lebih tinggi berbanding kumpulan mata wang utama lain.Ia mengukuh berbanding pound Britain kepada 5.2159/2336 daripada 5.2930/305 pada Jumaat minggu sebelumnya dan meningkat berbanding euro kepada 4.6254/6322 daripada 4.6881/6988 minggu lepas.Ringgit naik berbanding yen Jepun kepada 3.2739/2793 daripada 3.3307/3385 dan menokok berbanding dolar Singapura kepada 3.2664/2717 daripada 3.2786/2865 pada minggu sebelumnya. -BERNAMA


Niaga hadapan KLIBOR dijangka lengang minggu depan

KUALA LUMPUR, 7 Januari- Sesi dagangan niaga hadapan Kadar Tawaran Antara Bank Kuala Lumpur (KLIBOR) tiga bulan di Bursa Malaysia Derivatives dijangka kekal lengang pada minggu depan.Kontrak-kontrak itu tidak diniagakan pada minggu ini dengan jumlah dagangan dan kepentingan terbuka tidak berubah pada sifar.Kontrak Januari 2023, Februari 2023, Mac 2023 dan Jun 2023 masing-masing kekal pada 97.23.

Di pasaran tunai, asas tiga bulan KLIBOR bergerak dalam julat 3.68 peratus hingga 3.69 peratus sepanjang dagangan minggu ini. - BERNAMA


Piala AFF 2022: Airasia rai demam bola sepak, tawar tambang istimewa KL-Bangkok

KUALA LUMPUR, 6 Januari- AirAsia menawarkan tambang tetap istimewa antara Kuala Lumpur dan Bangkok bagi menyokong kempen perlawanan separuh akhir Piala Persekutuan Bola Sepak ASEAN (AFF) 2022 antara Malaysia dan Thailand, dari 6 hingga 11 Januari.AirAsia dalam satu kenyataan hari ini memaklumkan tambang termasuk semua bagi penerbangan pergi balik dari Bangkok ke Kuala Lumpur ialah THB5,000 (RM647.54) manakala tambang penerbangan termasuk semua, perjalanan pergi balik dari Kuala Lumpur ke Bangkok ialah RM500.“Tambang pergi balik semua termasuk cukai lapangan terbang, yuran Suruhanjaya Penerbangan Malaysia (MAVCOM), surcaj bahan api dan bayaran lain yang berkenaan,” menurut kenyataan itu.Harga tambang tetap istimewa ini adalah untuk tempoh perjalanan dari 7 hingga 8 Jan dari Bangkok ke Kuala Lumpur dan 10 hingga 11 Januari dari Kuala Lumpur ke Bangkok.

(Kakitangan AirAsia Bhd pada majlis Pengumuman Tambang Tetap AirAsia ke Sabah dan Sarawak sempena Tahun Baharu Cina di ibu pejabat AirAsia hari ini/BERNAMA)

Skuad Harimau Malaya akan menentang Thailand dalam aksi separuh akhir pertama Piala AFF 2022 di Stadium Nasional Bukit Jalil, di sini, esok.Selepas perlawanan di Bukit Jalil, skuad Harimau Malaya akan berlepas ke Bangkok untuk aksi timbal balik separuh akhir menentang skuad Gajah Perang itu di Stadium Thammasat, pada Selasa (10 Januari). -BERNAMA


KUALA LUMPUR, 6 Januari- Bursa Malaysia meneruskan aliran menurun pada sesi dagangan tengah hari ini berikutan kemunculan aktiviti pengambilan untung selepas bergerak cergas semalam.Pada waktu rehat tengah hari, penanda aras FTSE Bursa Malaysia KLCI (FBM KLCI) turun 5.23 mata kepada 1,475.70 daripada 1,480.93 penutupan urus niaga Khamis.Pada sesi pembukaan, pasaran dibuka 1.40 mata lebih rendah pada 1,479.53 dan berlegar antara 1,474.48 dan 1,482.39 di sepanjang sesi dagangan pagi.Pergerakan harga di pasaran secara keseluruhan negatif dengan kaunter rugi mengatasi kaunter untung 433 berbalas 284, manakala 389 kaunter tidak berubah, 1,104 tidak diniagakan dan sembilan yang lain digantung.Jumlah dagangan adalah sebanyak 1.95 bilion unit bernilai RM793.19 juta.Menurut Rakuten Trade Sdn Bhd, sentimen pasaran kemungkinan kembali berhati-hati memandangkan ketiadaan pemangkin yang kukuh, justeru, ia menjangka indeks akan berlegar dalam julat 1,475-1,485 hari ini.“Walau bagaimanapun, kami percaya potensi kemasukan pelancong China pada 8 Jan 2023 pastinya akan memberi kesan positif kepada sektor pelancongan domestik dan segmen runcit domestik,” katanya dalam satu nota hari ini.

(Bursa Malaysia terus catat penurunan pada sesi dagangan tengah hari)

Pada tengah hari, saham wajaran tinggi Bursa- IHH Healthcare meningkat lima sen kepada RM6.06, Digi naik dua sen menjadi RM3.88 dan Hong Leong Bank meningkat 8.0 sen untuk mencatatkan harga RM20.42.Sementara itu, Maybank dan TNB susut 4.0 sen setiap satu kepada RM8.74 dan RM9.41 dan Petronas Chemicals turun 7.0 sen kepada RM8.33.Bagi saham aktif, syarikat yang membuat penampilan sulung di Pasaran ACE iaitu DS Sigma melonjak 15 sen kepada 70 sen, Zen Tech naik 1.5 sen pada 4.0 sen dan Revenue Group menokok 2.5 sen kepada 51 sen, manakala Borneo Oil tidak berubah pada 2.0 sen dan Top Glove turun 1.0 sen menjadi 90 sen.Di papan indeks, Indeks FBM Emas menguncup 26.66 mata kepada 10,608.31, Indeks FBMT 100 berkurangan 28.44 mata menjadi 10,319.90 dan Indeks FBM Emas Syariah merosot 25.28 mata kepada 10,809.27.Indeks FBM 70 turun 0.62 mata kepada 13,055.48 manakala Indeks FBM ACE lebih rendah sebanyak 14.24 mata kepada 5,358.06. Mengikut sektor, Indeks Perkhidmatan Kewangan berkurangan sebanyak 42.78 mata kepada 16,381.58, Indeks Perladangan menguncup 57.23 mata kepada 6,907.58 dan Indeks Produk dan Perkhidmatan Perindustrian susut 0.85 mata kepada 181.01.Bagaimanapun, Indeks Tenaga meningkat 7.12 mata kepada 781.0. -BERNAMA


KUALA LUMPUR, 6 Januari- Kontrak niaga hadapan FTSE Bursa Malaysia KLCI (FBM KLCI) di Bursa Malaysia Derivatives mengakhiri sesi pagi lebih rendah, sejajar dengan pergerakan pasaran tunai asas.Januari 2023 susut 1.5 mata menjadi 1,477.5, Februari 2023 turun 2.5 mata kepada 1,479.01, manakala kedua-dua Mac 2023 dan Jun 2023 merosot 2.0 mata, masing-masing kepada 1,469.5 dan 1,466.5.Kedua-dua jumlah dagangan dan kepentingan terbuka, masing-masing mencatatkan 3,048 lot dan 26,560 kontrak.Pada waktu rehat tengah hari, penanda aras FTSE Bursa Malaysia KLCI (FBM KLCI) kerugian 5.23 mata kepada 1,475.70 berbanding penutupan dagangan semalam pada 1,480.93. -BERNAMA

(Niaga hadapan FBM KLCI susut pada sesi dagangan tengah hari)


Ringgit dibuka rendah berbanding dolar AS hari ini

KUALA LUMPUR, 6 Januari- Ringgit dibuka rendah berbanding dolar AS pada pagi urus niaga Jumaat berikutan permintaan menggalakkan untuk dolar AS apabila data pekerjaan Amerika Syarikat (AS) menunjukkan angka yang lebih baik daripada jangkaan.Ini sekali gus mencetuskan kebimbangan bahawa Rizab Persekutuan AS (Fed) akan terus menaikkan kadar untuk memerangi inflasi, kata seorang peniaga.Pada pukul 9.00 pagi, mata wang tempatan menyusut nilai kepada 4.3950/4000 berbanding dolar AS daripada penutupan semalam pada 4.3860/3915.Bercakap kepada Bernama, rakan pengurusan SPI Asset Management Stephen Innes berkata beliau menjangkakan ringgit mengalami sedikit penurunan hari ini memandangkan data pekerjaan swasta AS yang kukuh menjelang data pembayaran gaji bukan ladang AS malam ini akan mengubah skala yang memihak kepada pendirian Rizab Persekutuan dan ini memberi peluang untuk dolar AS.“Ekoran dorongan pembukaan semula China yang kuat, saya berpendapat kerugian (ringgit) akan terhad, tetapi peniaga tempatan mungkin lebih defensif menjelang laporan Pekerjaan AS yang kritikal pada hari Jumaat,” katanya kepada Bernama.Sementara itu, ringgit didagangkan lebih tinggi berbanding sekumpulan mata wang utama.Ringgit menambah nilai berbanding pound Britain kepada 5.2406/2466 daripada 5.2781/2847 pada penutup Khamis dan mengukuh berbanding euro menjadi 4.6279/6332 daripada 4.6588/6647 semalam.Mata wang turut meningkat meningkat berbanding dolar Singapura kepada 3.2694/2736 daripada 3.2748/2794 sebelumnya dan lebih tinggi berbanding yen Jepun kepada 3.2911/2954 daripada 3.3104/3148 semalam.- BERNAMA


Untung suku keempat Samsung Electronics dijangka menjunam 69%

SEOUL, 6 Januari- Samsung Electronics menjangkakan keuntungan operasi suku keempatnya menjunam 69 peratus kerana kemelesetan global. Kemelesetan itu menyebabkan penurunan mendadak dalam permintaan untuk cip memori dan telefon pintar."Keuntungan operasi bagi tempoh Oktober hingga Disember berkemungkinan merosot kepada 4.3 trilion won. Keuntungan suku keempat adalah jauh di bawah jangkaan pasaran semasa," katanya menerusi kenyataan.Prestasi berkenaan didorong oleh bank pusat di seluruh dunia yang menaikkan kadar faedah.Samsung Electronics melihat penurunan ketara dalam perniagaan cip memori disebabkan permintaan yang tidak memberangsangkan dan juga jualan telefon pintar yang semakin lemah.

Ia kali pertama dalam tempoh empat tahun syarikat terbabit mengeluarkan kenyataan penjelasan bersama ramalan pendapatan mereka.Syarikat tersebut dijangka mengeluarkan laporan pendapatan terakhirnya pada akhir bulan ini.- AFP


Pasaran getah catat keuntungan sederhana

KUALA LUMPUR, 5 Januari- Pasaran getah Malaysia mencatatkan kenaikan sederhana apabila pengukuhan harga minyak dan jangkaan kadar faedah yang lebih perlahan telah dibayangi dengan data terkini pertumbuhan ekonomi AS serta China yang lebih lemah, kata seorang peniaga.Ini menambah lagi kebimbangan tentang kemungkinan berlakunya kemelesetan pada tahun 2023.Aktiviti perniagaan dalam sektor pembuatan Amerika Syarikat dilaporkan menguncup untuk bulan kedua berturut-turut pada Disember apabila indeks pengurus Pembelian Pembuatan (PMI) ISM merosot kepada 48.4 daripada 49 pada November.Sementara itu, aktiviti sektor perkhidmatan China terus turun pada bulan Disember apabila lonjakan COVID-19 menjejaskan permintaan dan penawaran.PMI perkhidmatan Caixin/S&P Global kekal di bawah paras 50 mata pada bulan Disember pada 48, walaupun ia lebih baik berbanding 46.7 pada bulan November.Peniaga itu berkata terdapat juga kegusaran yang peningkatan kes COVID-19 akan menangguhkan pembukaan semula ekonomi China yang lebih meluas.

Ringgit yang bertambah baik juga mengehadkan permintaan untuk getah tempatan.Harga Lembaga Getah Malaysia (LGM) untuk Getah Mutu Malaysia 20 (SMR 20) dan lateks pukal meningkat sedikit sebanyak 0.5 sen, masing-masing kepada 582.5 sen sekilogram (sekg) dan 472.5 sen sekg.Pada pukul 5.00 petang, harga penutup LGM untuk SMR 20 berada pada 583 sen sekg manakala lateks pukal ialah 473 sen sekg. -BERNAMA


Malaysia hadapi tiga cabaran utama makroekonomi

KUALA LUMPUR, 5 Januari- Mengukuhkan keupayaan fiskal negara, antara cabaran utama makroekonomi yang didepani negara ketika ini.Menteri Ekonomi, Rafizi Ramli berkata langkah itu memastikan pendapatan negara dimanfaatkan untuk keperluan rakyat dan mencukupi untuk membiayai pelaburan pembangunan jangka panjang.Cabaran seterusnya adalah untuk meningkatkan hasil kerajaan bagi menampung perbelanjaan negara yang terus meningkat."Kita ada pengaruh besar kepada pendapatan negara kerana kita juga mengendalikan perbelanjaan pembangunan. "Kita merancang, mengawal selia dan mempunyai pengaruh untuk memastikan sumber kewangan negara dilaburkan dalam sektor-sektor yang berpotensi tinggi, untuk ada kesan pengganda masa akan datang," katanya di sini hari ini.

Berucap pada Majlis Amanat Menteri Ekonomi yang disiarkan menerusi laman Facebook, jelasnya cabaran ketiga adalah menstruktur semula ekonomi, dengan memberi fokus kepada sektor bernilai tinggi.Tambah beliau, penglibatan pihak swasta dalam menggerakkan ekonomi juga harus digandakan, sementara kerajaan memberi fokus untuk merangka dan memperkukuhkan dasar serta ekosistem.


Malaysia terus kukuh untuk tarik pelaburan berkualiti

KUALA LUMPUR, 5 Januari - Ekonomi Malaysia berada di landasan yang kukuh untuk menarik pelaburan berkualiti, kata Menteri Perdagangan Antarabangsa dan Industri Tengku Datuk Seri Zafrul Abdul Aziz.Dalam temu bual dengan CNBC pagi ini, beliau berkata walaupun cabaran masih ada disebabkan ketidaktentuan ekonomi global, langkah China untuk membuka semula sempadannya minggu depan memberi petanda baik untuk negara memandangkan China adalah rakan dagang terbesar Malaysia.“Langkah itu akan membantu eksport dan ekonomi kami. Di dalam negara, usaha yang memfokuskan pada prinsip alam sekitar, sosial dan tadbir urus (ESG) dalam sektor-sektor utama, meningkatkan kemudahan menjalankan perniagaan serta menggerak naik rantaian nilai dalam sektor yang kami amat kukuh juga akan membantu mengurangkan kesan tekanan ekonomi global."Malaysia mengunjurkan pertumbuhan empat peratus pada 2023. Angka (pertumbuhan) kami kelihatan baik, inflasi pada empat peratus dan kadar pengangguran pada 3.6 peratus," katanya.Menurut Tengku Zafrul, Malaysia dijangka mencatatkan pertumbuhan keluaran dalam negara kasar (KDNK) sekitar 8.0-9.0 peratus pada 2022.Bagi sembilan bulan pertama 2022, ekonomi negara berkembang sebanyak 9.3 peratus, katanya sambil menambah negara mencatat pertumbuhan KDNK sebanyak 14.2 peratus pada suku ketiga 2022 di tengah-tengah permintaan domestik dan luar yang kukuh serta pasaran buruh yang bertambah baik. .Dalam temu bual itu, Tengku Zafrul turut menyatakan beberapa kebimbangan yang mungkin boleh menjejaskan prospek pertumbuhan ekonomi global, antaranya dasar monetari dan fiskal yang lebih ketat, ketegangan global seperti perang Ukraine-Rusia yang mengganggu rantaian bekalan serta kapasiti pengeksport dalam memenuhi tuntutan pasaran ESG. Menteri itu seterusnya berkata Kerajaan Perpaduan yang diketuai Perdana Menteri Datuk Seri Anwar Ibrahim amat komited terhadap penyertaan negara dalam Perjanjian Komprehensif dan Progresif bagi Perkongsian Trans-Pasifik (CPTPP), yang berkuat kuasa pada 29 Nov 2022 di Malaysia.Menjawab soalan sama ada akan terdapat penilaian semula baharu bagi perjanjian perdagangan 11 anggota itu, Tengku Zafrul berkata bahawa Perdana Menteri sendiri telah menandatangani semua perjanjian pentadbiran yang diperlukan untuk memastikan eksport dan import dapat diteruskan di bawah perjanjian yang telah diratifikasi."Jelas sekali terdapat beberapa isu yang dibangkitkan oleh pelbagai kumpulan dan kami telah menanganinya dengan mengambil beberapa tindakan untuk mengurangkan beberapa kebimbangan, jadi kami sangat komited untuk menyertainya," katanya.

Ketika ditanya sama ada apa yang dialami oleh ringgit telah berakhir yang mana mata wang tempatan telah menyusut nilai sebanyak enam peratus pada 2022, Tengku Zafrul berkata beliau optimis ringgit akan kembali dan terus mengukuh pada 2023, didorong oleh unjuran pertumbuhan Malaysia bagi tahun itu.“Saya berpendapat perkara utama di sini ialah apa yang akan berlaku kepada dolar AS. Dari sudut pandangan saya, saya rasa dolar (AS) telah mencapai tahap yang selesa,” tambahnya. - BERNAMA


Niaga hadapan KLIBOR dibuka tanpa catat dagangan

KUALA LUMPUR, 5 Januari - Kontrak niaga hadapan Kadar Tawaran Antara Bank Kuala Lumpur (KLIBOR) tiga bulan di Bursa Malaysia Derivatives tidak diniagakan pada sesi awal dagangan pagi ini.Pada 9.35 pagi, bulan semerta Januari 2023, Februari 2023, Mac 2023 dan Jun 2023 semuanya masih terikat pada 97.23.Kedua-dua jumlah dagangan dan kepentingan terbuka kekal sifar. - BERNAMA


Ringgit terus catat momentum positif berbanding Dolar AS

KUALA LUMPUR, 5 Januari- Ringgit meneruskan momentum positifnya untuk ditutup tinggi berbanding dolar AS hari ini berikutan minat untuk mengambil risiko yang lebih baik seperti dapat dilihat di pasaran ekuiti tempatan apabila pembukaan semula China dilaksanakan sepenuhnya, kata peniaga.Pada 6 petang, unit tempatan meningkat kepada 4.3860/3915 berbanding dolar AS daripada 4.3960/4010 pada Rabu.Rakan Pengurusan SPI Asset Management Stephen Innes berkata hari ini merupakan hari yang amat positif untuk ringgit berikutan China dibuka semula selepas tiga tahun kawalan sempadan.Beliau berkata dengan peningkatan COVID-19 di China, destinasi pelancongan untuk pelancong China seperti Malaysia menjangka peningkatan pelancongan.“Ini meningkatkan sentimen mata wang tempatan,” katanya kepada Bernama.Sementara itu, ringgit turut diniagakan tinggi berbanding sekumpulan mata wang utama.

Ia meningkat berbanding pound kepada 5.2781/2847 daripada 5.3011/3072 pada Rabu dan naik berbanding euro kepada 4.6588/6647 daripada 4.6650/6703.Mata wang tempatan turut mengukuh berbanding dolar Singapura kepada 3.2748/2794 daripada 3.2823/2863 dan naik berbanding yen Jepun kepada 3.3104/3148 daripada 3.3694/3734 sebelum ini. -BERNAMA


Operasi BNM serap lebihan mudah tunai, kadar jangka pendek diunjur kekal stabil

KUALA LUMPUR, 5 Januari - Kadar jangka pendek diunjur kekal stabil hari ini berikutan operasi Bank Negara Malaysia (BNM) untuk menyerap lebihan mudah tunai daripada sistem kewangan.Mudah tunai dianggarkan RM43.35 bilion dalam sistem konvensional dan RM41.10 bilion dalam dana Islam.Hari ini, bank pusat akan menjalankan dua tender pasaran wang konvensional bernilai RM1 bilion, masing-masing untuk tempoh tujuh dan 14 hari, serta tiga tender Qard yang melibatkan tender RM1.6 bilion selama tujuh hari, tender RM1.1 bilion (14 hari) dan tender RM200 juta (21 hari).BNM juga akan mengendalikan dua tender repo berbalik terdiri daripada tender RM270 juta (90 hari) dan tender RM490 juta selama 181 hari.Selain itu, ia telah mengumumkan ketersediaan repo berbalik, perjanjian jual dan beli semula serta kemudahan Murabahah komoditi bercagar untuk tempoh satu hingga tiga bulan.

Pada 4.00 petang, BNM akan mengadakan tender semalaman konvensional bernilai sehingga RM41.1 bilion dan tender semalaman Murabahah RM37.2 bilion. - BERNAMA


Proton jual 141, 432 unit kereta tahun 2022

KUALA LUMPUR, 4 Januari - Proton Holdings Bhd (PROTON) mencatat pertumbuhan jualan empat tahun berturut-turut dengan 141,432 unit terjual tahun lalu.Lonjakan jualan itu, yang tertinggi sejak tahun 2013.Berbanding tahun 2021, jumlah jualan meningkat 23.3 peratus walaupun menghadapi kesukaran untuk mandapatkan alat ganti pada awal tahun akibat banjir, menyebabkan penurunan jumlah jualan untuk empat bulan pertama.Sementara itu, jumlah jualan untuk pasaran antarabangsa meningkat kepada 5, 406 unit, berkembang sebanyak 79.1 peratus menjadikan PROTON mengakhiri tahun ini sebagai pengeksport utama industri.Secara keseluruhannya, syarikat mengekalkan kedudukannya di tangga kedua dalam industri dengan anggaran pegangan pasaran sebanyak 19.6 peratus. Manakala, jumlah Keseluruhan Industri (TIV) bagi 2022 dianggarkan melebihi 720, 000 unit.

Proton X50 terus menjadi SUV terlaris di Malaysia manakala SUV paling popular ialah Proton X70 diikuti Proton Exora, Proton Saga dan Proton Persona.Dalam pada itu, Proton Saga terus menjadi model eksport paling popular dengan 2, 408 unit terjual tahun lepas. Peningkatan sebanyak 31 peratus berbanding tahun sebelumnya, membuktikan pasaran eksport untuk model Saga masih relevan.


Ringgit ditutup tinggi berbanding dolar AS pada Selasa

KUALA LUMPUR, 4 Januari - Ringgit ditutup tinggi berbanding dolar AS dalam dagangan hari kedua 2023 apabila sentimen risiko semakin bertambah baik berikutan keyakinan terhadap pembukaan semula sempadan China. Unit tempatan melepasi paras 4.40 untuk ditutup hari ini kepada 4.3960/4010 berbanding dolar AS daripada paras penutup 4.4050/4084 pada Selasa.Bagaimanapun, rakan pengurusan SPI Asset Management Stephen Innes memberi tahu Bernama bahawa ringgit memerlukan peningkatan data ekonomi China yang lebih ketara sekiranya mahu mencecah paras RM4.25 pada suku pertama tahun ini.Menurutnya, China barangkali akan melonggarkan dasar sifar COVID-19 tetapi langkah itu juga akan mencetuskan kebimbangan akan kemungkinan penularan varian baharu di negara tersebut. Seorang peniaga berkata para pelabur memantau rapat mesyuarat antara Pertubuhan Kesihatan Sedunia (WHO) dan saintis China apabila WTO mempelawa China untuk mengemukakan data mengenai varian COVID-19 yang menular di negara tersebut.

Para pelabur juga menantikan minit mesyuarat Jawatankuasa Pasaran Terbuka Persekutuan Amerika Syarikat pada malam ini selain mengambil kira kebimbangan terhadap kemelesetan global yang menyebabkan harga tenaga merosot.Sementara itu ringgit diniagakan kebanyakannya rendah berbanding kumpulan mata wang utama lain. Unit tempatan turun berbanding pound Britain kepada 5.3011/3072 daripada paras penutup 5.2538/2579 pada Selasa, susut berbanding euro kepada 4.6650/6703 daripada 4.6460/6495 dan jatuh berbanding dolar Singapura kepada 3.2823/2863 daripada 3.2768/2798.Bagaimanapun, ringgit meningkat berbanding yen Jepun kepada 3.3694/3734 daripada 3.3755/3786 sebelumnya. - BERNAMA


Lebih banyak pelaburan diperlukan untuk pastikan harga stabil - Ahli ekonomi

KUALA LUMPUR, 4 Januari - Inflasi Malaysia mungkin telah mencapai kemuncaknya sejajar dengan trend yang dilihat di Amerika Syarikat (AS) dan United Kingdom (UK) walaupun harga barang masih lagi tinggi. Ketua Ahli Ekonomi Bank Islam Malaysia Bhd Firdaos Rosli berkata kerajaan memerlukan lebih banyak pelaburan dalam item barang inflasi utama seperti rumah, makanan, pengangkutan dan tenaga agar harga boleh lebih stabil bagi tempoh jangka panjang. “Menurunkan harga rumah agak rumit kerana ia melibatkan pelbagai pemegang kepentingan tetapi bukan bagi tiga item utama yang lain. Peningkatan penggunaan standard alam sekitar, sosial dan tadbir urus (ESG) membantu, tetapi ia tidak boleh menjadi satu-satunya saluran bagi menaik taraf teknologi,” katanya kepada Bernama. Firdaos berkata meskipun kerajaan menggalakkan persekitaran rendah tarif bagi mengurangkan terjemahan harga, halangan perdagangan di sempadan perlu telus atau dikurangkan bagi menggalakkan lebih banyak pelaburan dalam item Indeks Harga Penggunan (IHP) utama. “Secara teorinya, pelaburan biasanya meningkat apabila cukai turun. Kita jarang mendengar tentang pelaburan yang memberi kesan kepada barang dan perkhidmatan yang kita guna setiap hari, jadi senario ini perlu diteliti dengan mendalam,” katanya sambil menambah gaji perlu dinaikkan seiring dengan peningkatan harga. Beliau berkata harga makanan di luar rumah didorong terutamanya oleh kualiti perkhidmatan yang sukar untuk dinilai. Menurutnya, khidmat penghantaran makanan banyak membantu memudahkan kehidupan kita namun kita terpaksa membayar harga yang tinggi disebabkan tahap perkhidmatan yang lebih tinggi. “Selain itu, pelabur dan pemilik perniagaan mungkin tidak berminat untuk menambah pelaburan dalam pembuatan dan prasarana apabila kos pinjaman meningkat pada paras yang belum pernah dilihat dalam tempoh beberapa dekad ini. Apatah lagi pelaburan dalam item bakul IHP utama. “Walaupun langkah agresif mengetatkan monetari mungkin membawa kepada inflasi rendah pada 2023, namun dunia mungkin sekali lagi berdepan dengan inflasi tolakan kos di tengah-tengah kejutan bekalan dan tarikan permintaan apabila gaji dan penduduk berkembang. Pelaburan, dengan tujuan untuk menambah baik produktiviti, dalam bidang-bidang utama ini tidak ada pengganti,” katanya. Inflasi dijangka mereda pada 2023Firdaos berkata inflasi negara dijangka mereda pada bulan-bulan akan datang sejajar dengan kadar inflasi yang menyederhana seperti yang dilihat di AS dan UK walaupun ia belum lagi dapat diturunkan sepenuhnya.Walaupun inflasi yang dijangka rendah pada 2023, beliau berkata, ia akan terus diberi perhatian atas dua alasan -- pertamanya, meskipun IHP menyederhana bagi asas tahun ke tahun, indeks itu sendiri (iaitu paras harga) akan berada dalam aliran tinggi. “Kedua, berikutan pendirian agresif Rizab Persekutuan AS dalam membendung inflasi, IHP dan indeks perbelanjaan penggunaan peribadi (PCE) menurun tetapi masih berada di atas daripada kadar sasaran dua peratus. Senario yang sama dilihat di UK dan juga Kesatuan Eropah,” katanya.Sehubungan itu, katanya, kadar dasar bank-bank pusat utama ini dijangka kekal tinggi bagi tempoh jangka panjang dan senario itu akan memberi tekanan ke atas mata wang negara sedang pesat membangun yang seterusnya membawa kepada inflasi. Menurut Firdaos, Kadar Dasar Semalaman (OPR) Malaysia Malaysia mungkin meningkat hampir kepada parasnya ketika sebelum pandemik pada 2023 di tengah-tengah kenaikan kadar dasar dan jurang hasil.Kalangan pakar ekonomi berpandangan bahawa Bank Negara Malaysia akan menaikkan OPR sebanyak 50 mata asas lagi kepada 3.25 peratus pada tahun ini di tengah-tengah jangkaan bahawa tekanan inflasi akan berkurangan.Sementara itu, katanya, berikutan konflik ketenteraan Rusia-Ukraine yang masih berlarutan harga tenaga mungkin kekal meningkat pada 2023 sekali gus menyebabkan bank-bank pusat akan terus mengurangkan inflasi.“Ia akan menjadi lebih rumit dengan pembukaan semula ekonomi China yang kelaknya akan mendorong permintaan tenaga yang lebih tinggi pada tahun akan datang,” katanya.

Campur tangan kerajaan untuk meredakan inflasi  Firdaos berkata penggubal dasar menilai inflasi daripada paras harga dan tinjauan.“Pakar ekonomi percaya bahawa inflasi mengurangkan pengangguran dan berhubung kait dengan kadar dasar. Secara ringkasnya, apabila inflasi tinggi, pengangguran rendah dan kadar dasar berkecenderungan untuk meningkat.“Hubungan berbalik itu turut mempengaruhi. Justeru, tarikan permintaan dan tolakan kos merupakan dua kategori inflasi yang biasa,” katanya sambil memaklumkan bahawa kerajaan memantau harga dengan lebih teliti berbanding pendapatan.Beliau berkata inflasi global yang berlaku baru-baru ini adalah kombinasi daripada dua fenomena. Tarikan permintaan berlaku di tengah-tengah pemulihan pasaran buruh yang rancak pasca pandemik, manakala tolakan kos berpunca daripada harga tenaga tinggi yang berlaku hampir semalaman akibat konflik ketenteraan.Pertukaran asing yang tidak memberangsangkan di tengah-tengah pengukuhan dolar AS telah menjejaskan semua, kecuali AS dan pada tahap tertentu Hong Kong dan Singapura. Semua perhatian tertumpu kepada campur tangan bank pusat apabila inflasi menjadi isu nasional.“Kita sering terlepas pandang peranan dasar fiskal untuk meredakan inflasi. Antara sebabnya ialah dasar fiskal kelihatan lebih ‘terbatas’ berbanding dasar monetari. Tambahan pula apabila kerajaan tidak mempunyai rangsangan untuk mengimbangi kesan buruk pandemik.“Satu lagi faktor ialah... tidak seperti kadar faedah, penggubalan dasar adalah sangat kompleks apabila menilai perspektif gaji/pendapatan kerana ia berbeza antara satu ekonomi dengan ekonomi yang lain.“Mengurangkan cukai adalah sukar kerana cukai yang dilepaskan boleh menimbulkan lebih banyak masalah dalam keadaan kekangan pasaran buruh serta mungkin menjejaskan fungsi teras kerajaan apabila hasil merosot. Sebaliknya, meningkatkan cukai untuk mengawal pertumbuhan permintaan pula adalah tidak sesuai,” kata Firdaos.Beliau berkata, apa yang wajar dilakukan adalah dengan mengharapkan bahawa dasar monetari dapat meredakan inflasi menerusi campur tangan dari segi permintaan. - BERNAMA


Bursa Malaysia jangka IPO 2023 melebihi rekod 2022

KUALA LUMPUR, 4 Januari - Bursa Malaysia Bhd dijangka menyaksikan tawaran awam permulaan (IPO) yang lebih banyak pada tahun ini berbanding 35 yang dicatatkan pada 2022. Ketua Pegawai Eksekutif Bursa Datuk Muhamad Umar Swift berkata keyakinan itu berdasarkan kepada penyenaraian pertama tahun ini di Pasaran ACE Bursa Malaysia oleh L&P Global Bhd pada 3 Jan 2023 serta kecairan yang tinggi dalam pasaran tempatan.Pada sesi pembukaan dagangan, harga saham L&P Global melonjak 40 peratus, premium 12 sen daripada harga tawaran awam permulaan sebanyak 30 sen."Kami mempunyai enam lagi penyenaraian untuk bulan Januari. Bergerak ke hadapan, kami melihat perniagaan kami akan kembali mencatat keuntungan," katanya kepada pemberita selepas majlis menandatangani memorandum perjanjian (MoA) antara Bursa Malaysia dan Jabatan Perangkaan Malaysia (DoSM) di sini hari ini. - BERNAMA


Bursa Malaysia dibuka rendah seketika sebelum pamer trend menaik

KUALA LUMPUR, 4 Januari- Bursa Malaysia memulakan dagangan pagi ini agak rendah tetapi berubah menjadi tinggi tidak lama kemudian apabila selera terhadap belian bertambah baik.Pada pukul 9.29 pagi, penanda aras FTSE Bursa Malaysia KLCI (FBM KLCI) menambah 0.45 mata kepada 1,474.44 daripada 1,473.99 pada penutupan urus niaga Selasa.Pasaran dibuka 1.14 mata lebih rendah pada paras 1,472.85.Di pasaran yang lebih luas, kaunter untung mengatasi kaunter rugi 225 berbalas 201, manakala 275 kaunter tidak berubah, 1,513 tidak diniagakan dan 13 yang lain digantung.Jumlah dagangan sebanyak 500.95 juta unit bernilai RM185.38 juta.Menurut Malacca Securities Sdn Bhd, penyusutan bursa tempatan semalam boleh dianggap sebagai sesuatu yang sihat sementara aktiviti memburu saham berharga murah sepatutnya meningkat untuk saham-saham yang kurang nilai walaupun kebimbangan terhadap varian sampingan COVID-19 dijangka terus menjejaskan sentimen pelabur."Namun, kami percaya pembukaan semula sempadan perjalanan China mungkin menyediakan pertumbuhan yang baik untuk kebanyakan negara ekonomi global dengan satu lagi pusingan permintaan terpendam,” katanya dalam satu nota semalam.Firma pembrokeran itu seterusnya menyatakan ia mengekalkan pendirian positif terhadap sektor minyak dan gas serta perladangan memandangkan harga komoditi asas yang kekal kukuh mampu menolak naik sektor berkenaan."Selain itu, sektor pelancongan juga diunjur mempamerkan pemulihan dengan aktiviti pelancongan meningkat di tengah-tengah pembukaan semula sempadan China. Sementara itu, sektor penjagaan kesihatan boleh mengambil kesempatan daripada kebimbangan terhadap varian COVID-19," katanya.Dalam kalangan saham wajaran tinggi Bursa, Public Bank naik tiga sen kepada RM4.31, CIMB meraih empat sen menjadi RM5.74, TNB meningkat satu sen kepada RM9.31, Maybank susut tiga sen menjadi RM8.68, Petronas Chemicals turun 13 sen kepada RM8.47 manakala IHH Healthcare lemah satu sen kepada RM6.Bagi saham aktif, Hong Seng Consolidated naik setengah sen kepada 22.5 sen, L&P Global meningkat tiga sen kepada 57.5 sen, Cypark menambah dua sen menjadi 54 sen, Lion Industries mengembang 1.5 sen kepada 40 sen dan Citaglobal tidak berubah pada 33 sen.

Di papan indeks, Indeks FBM Emas menokok 3.57 mata kepada 10,590.92, Indeks FBMT 100 menambah 1.87 mata menjadi 10,303.29 dan Indeks FBM Emas Syariah turun 11.60 mata kepada 10,785.23.Indeks FBM 70 menyusut 3.20 mata menjadi 13,000.59 manakala Indeks FBM ACE turun 11.74 mata kepada 5,325.41. Mengikut sektor, Indeks Perkhidmatan Kewangan meningkat 57.28 mata kepada 16,416.57, Indeks Perladangan susut 3.06 mata menjadi 6,970.77, Indeks Produk dan Perkhidmatan Perindustrian susut 1.06 mata kepada 180.84, dan Indeks Tenaga berkurangan 0.03 mata kepada 781.32. -BERNAMA


Kadar jangka pendek kekal stabil susulan operasi BNM

KUALA LUMPUR, 4 Januari- Kadar jangka pendek diunjur kekal stabil hari ini berikutan operasi Bank Negara Malaysia (BNM) untuk menyerap lebihan mudah tunai daripada sistem kewangan.Mudah tunai dianggarkan RM40.49 bilion dalam sistem konvensional dan RM39.81 bilion dalam dana Islam.Hari ini, bank pusat akan menjalankan dua tender pasaran wang konvensional bernilai RM1 bilion, masing-masing selama tujuh dan 14 hari, satu tender program Murabahah komoditi melibatkan RM1 bilion untuk jangka masa 34 hari serta tender repo berbalik RM800 juta selama 365 hari.

Bank Negara turut mengumumkan ketersediaan repo berbalik, perjanjian jual dan beli semula serta kemudahan Murabahah komoditi bercagar untuk tempoh satu hingga tiga bulan.Pada pukul 4.00 petang, BNM akan mengendalikan tender semalaman konvensional bernilai sehingga RM38.3 bilion dan tender semalaman Murabahah berjumlah RM37.8 bilion. -BERNAMA


Nilai ringgit tinggi sedikit berbanding dolar AS meskipun pasaran tidak menentu

KUALA LUMPUR, 4 Januari- Nilai ringgit dibuka lebih tinggi sedikit berbanding dolar AS pada pagi urus niaga hari ini, walaupun pasaran masih tidak menentu mengenai keputusan kadar faedah Rizab Persekutuan AS (Fed) yang akan datang, kata peniaga.Pada pukul 9.00 pagi, mata wang tempatan meningkat kepada 4.4040/4100 berbanding dolar AS daripada 4.4050/4084 pada penutupan Selasa.Rakan pengurusan SPI Asset Management Stephen Innes memberitahu Bernama memasuki tahun baharu, masalah lama masih terus mempengaruhi pasaran yang lebih luas, khususnya ketidaktentuan berkisar kadar terminal Rizab Persekutuan dan sama ada dunia akan terjerumus ke dalam kemelesetan.“Oleh itu, ringgit dibuka lebih tinggi sedikit hari ini berikutan dorongan penghindaran risiko daripada pasaran AS dengan hasil saham dan bon yang lebih rendah,” katanya.Sementara itu, ringgit diniagakan kebanyakannya rendah berbanding sekumpulan mata wang utama.

Mata wang tempatan menyusut nilai berbanding pound Britain kepada 5.2800/2871 daripada 5.2538/2579 pada penutup Selasa, susut berbanding euro menjadi 4.6497/6561 daripada 4.6460/6495 sebelum ini, dan lemah berbanding dolar Singapura kepada 3.2773/2822 daripada 3.2768/2798.Bagaimanapun, ringgit meningkat nilai berbanding yen Jepun kepada 3.3616/3667 daripada 3.3755/3786 semalam. -BERNAMA


Niaga hadapan KLIBOR tidak catat dagangan pagi ini

KUALA LUMPUR, 4 Januari - Kontrak niaga hadapan Kadar Tawaran Antara Bank Kuala Lumpur (KLIBOR) tiga bulan di Bursa Malaysia Derivatives tidak diniagakan pada awal dagangan pagi ini.Pada 9.35 pagi, bulan semerta Januari 2023, Februari 2023, Mac 2023 dan Jun 2023 semuanya kekal terikat pada 97.23.Kedua-dua jumlah dagangan dan kepentingan terbuka masih sifar. - BERNAMA


Pelabur asing jual ekuiti RM204.6 juta minggu lepas

KUALA LUMPUR, 3 Januari - Pelabur asing menjadi penjual bersih pada minggu dagangan akhir 2022 dengan melepaskan saham bernilai RM204.6 juta berbanding belian bersih RM51.2 juta pada minggu terdahulu.MIDF Research berkata minggu berkenaan adalah minggu dagangan yang singkat berikutan cuti Krismas, dengan pelabur asing memulakan minggu itu dalam sentimen positif apabila membeli bersih RM10.1 juta pada Selasa, manakala RM99.2 juta pada Rabu.“Bagaimanapun, jumlah belian bersih itu tidak cukup untuk mengalihkan aktiviti pengambilan untung pada Khamis iaitu pada kadar RM9.8 juta dan RM304.1 juta pada Jumaat.“Tiga sektor utama yang merekodkan aliran masuk asing bersih adalah penjagaan kesihatan iaitu RM16.5 juta, teknologi RM12.3 juta, serta pengangkutan dan logistik sebanyak RM7.2 juta,” katanya dalam nota mingguan.Tiga sektor utama mencatat aliran keluar asing bersih adalah perladangan iaitu RM64.7 juta, produk dan perkhidmatan perindustrian sebanyak RM57.1 juta serta perkhidmatan kewangan RM46.0 juta, katanya.MIDF Research berkata institusi tempatan membeli bersih RM290.4 juta pada minggu lepas, namun bagi minggu berakhir 23 Disember 2022, mereka menjual bersih ekuiti bernilai RM52.1 juta.“Selasa dan Rabu adalah hari jualan bersih, masing-masing pada RM44.6 juta dan RM149.0 juta.“Pendirian mereka mengenai pelaburan menjadi positif pada Khamis apabila membeli bersih RM41.6 juta dengan belian bersih terbesar yang dilihat pada Jumaat iaitu RM442.4 juta,” katanya.Peruncit tempatan turut menjadi penjual bersih apabila menjual saham bernilai RM85.8 juta, namun sebelum itu mereka telah membeli bersih untuk tempoh tiga minggu berturut-turut.“Peruncit tempatan membeli bersih RM34.4 juta pada Selasa dan RM49.9 juta pada Rabu.

“Mereka memulakan pengambilan untung pada sepanjang minggu sebanyak RM31.8 juta pada Khamis dan RM138.3 juta pada Jumaat,” menurut firma penyelidikan itu.Dari segi penyertaan, purata kuantiti dagangan harian bagi peruncit tempatan (10.0 peratus), institusi tempatan (32.6 peratus), dan pelabur asing (18.8 peratus) mencatatkan pertumbuhan pada minggu lepas.MIDF Research berkata, pada akhir 2022, pelabur asing merupakan pembeli bersih bagi tempoh 27 minggu daripada 52 minggu tahun lepas dengan jumlah aliran masuk bersih RM4.38 bilion.Institusi tempatan pula menjadi penjual bersih bagi tempoh 33 minggu daripada 52 minggu pada 2022 dengan jumlah aliran keluar bersih RM6.42 bilion. Peruncit tempatan turut menjadi pembeli bersih selama 33 minggu daripada 52 minggu pada tahun lepas dengan jumlah aliran masuk bersih RM2.04 bilion. - BERNAMA


Bursa Malaysia dibuka rendah

KUALA LUMPUR, 3 Januari- Bursa Malaysia dibuka rendah pada hari pertama dagangan 2023, mengambil petunjuk daripada prestasi semalaman Wall Street yang lemah. Pada pukul 9.18 pagi, petunjuk pasaran FTSE Bursa Malaysia KLCI (FBM KLCI) merosot 11.11 mata kepada 1,484.38 daripada 1,495.49 pada Jumaat lepas. Pasaran ditutup pada Isnin untuk menggantikan cuti Tahun Baharu yang jatuh pada Ahad.Saham pandu pasaran dibuka rendah 6.95 mata kepada 1,488.54. Dalam pasaran secara menyeluruh, kaunter rugi mengatasi kaunter untung sebanyak 214 berbanding 200 manakala 303 kaunter tidak berubah, 1,498 tidak diniagakan dan 13 yang lain digantung.Jumlah dagangan sebanyak 744.51 juta unit bernilai RM150.58 juta. Naib Presiden Penyelidikan Ekuiti Rakuten Trade Thong Pak Leng menjangka belian saham akan berterusan berikutan pasaran memasuki 2023 dengan portfolio baharu, menjangka indeks diniagakan dalam julat 1,490-1,500.“Saham pembinaan dijangka menyaksikan minat belian pada hari ini berikutan kami mendapati terdapat aliran berita yang positif manakala saham minyak dan gas dijangka turut menarik minat belian dengan harga minyak mentah Brent diniagakan hampir AS$86 setong,” katanya dalam nota penyelidikan.Dalam kalangan saham wajaran tinggi, Hong Leong Bank tidak berubah pada RM20.56, Maybank merosot dua sen kepada RM8.68, Public Bank berkurangan satu sen kepada RM4.31, Petronas Chemicals susut tujuh sen kepada RM8.53, CIMB merosot empat sen kepada RM5.76 dan TNB turun 19 sen kepada RM5.76. Bagi saham aktif, L&P Global yang mula disenaraikan di Pasaran ACE melonjak 18 sen kepada 48 sen, Cypark dan Vinvest Capital, masing-masing naik setengah sen kepada 47.5 sen dan 19.5 sen, Top Glove meningkat 1.5 sen kepada 92 sen, MMAG tidak berubah pada 2.5 sen dan Berjaya Corp merosot setengah sen kepada 29.5 sen.

Di papan indeks, Indeks FBM Emas merosot 56.15 mata kepada 10,645.40, Indeks FBMT 100 berkurangan 59.32 mata kepada 10,360.48 dan Indeks FBM Emas Shariah susut 79.83 mata kepada 10,858.72.Sementara itu, Indeks FBM 70 naik 4.39 mata kepada 13,019.41 dan Indeks FBM ACE menambah 3.81 mata kepada 5,312.14. Mengikut sektor, Indeks Perkhidmatan Kewangan merosot 41.36 mata kepada 16.459.95, Indeks Perladangan berkurangan 64.86 mata kepada 7,019.82, Indeks Produk Perindustrian dan Perkhidmatan merosot 0.63 mata kepada 181.15 manakala Indeks Tenaga naik 3.68 mata kepada 779.87. -BERNAMA


Kadar jangka pendek dijangka kekal stabil berikutan operasi BNM

KUALA LUMPUR, 3 Januari - Kadar jangka pendek dijangka kekal stabil hari ini berikutan operasi Bank Negara Malaysia (BNM) menyerap lebihan mudah tunai daripada sistem kewangan.Mudah tunai dianggarkan sebanyak RM51.55 bilion dalam sistem konvensional dan RM40.72 bilion dalam dana Islam.

Hari ini, bank pusat akan menjalankan dua tender pasaran wang konvensional, terdiri daripada tender bernilai RM3 bilion untuk tujuh hari dan tender bernilai RM1 bilion untuk 14 hari dan dua tender Qard, terdiri daripada tender bernilai RM1.6 bilion untuk tujuh hari dan tender bernilai RM1.4 bilion untuk 14 hari.

BNM akan turut menjalankan dua tender repo berbalik, iaitu tender bernilai RM295 juta untuk 181 hari dan tender bernilai RM1 bilion untuk 365 hari.

Ini turut melibatkan repo berbalik, perjanjian jual dan beli semula serta kemudahan Murabahah Komoditi Bercagar untuk tempoh satu hingga tiga bulan.Pada 4 petang, BNM akan menjalankan tender semalaman konvensional sehingga RM47.8 bilion dan tender semalaman Murabahah bernilai RM36.7 bilion.Pasaran ditutup pada 2 Januari 2023 untuk menggantikan cuti Tahun Baharu yang jatuh pada Ahad.-BERNAMA


Sentimen positif naikkan ringgit pada hari pertama dagangan 2023

KUALA LUMPUR, 3 Januari- Ringgit dibuka tinggi berbanding dolar AS pada hari pertama dagangan 2023, berikutan pembukaan semula China dan jangkaan kenaikan kadar faedah yang kurang agresif di Amerika Syarikat (AS) meningkatkan sokongan belian, kata peniaga.Pada pukul 9.00 pagi, unit tempatan diniagakan pada 4.3965/4050 berbanding dolar AS daripada 4.3995/4095 pada Jumaat lepas.Ringgit ditutup pada 2 Januari 2023 untuk menggantikan cuti Tahun Baharu yang jatuh pada Ahad.Pengarah Urusan SPI Asset Management Stephen Innes berkata unit tempatan meningkat pagi ini berikutan aliran belian disebabkan pembukaan semula China yang terus membantu pertukaran asing (FX) Asia.“Walaupun ekonomi China boleh terus lemah dalam jangka pendek, pasaran dijangka melihat kemerosotan ini dengan menjangka lebih banyak dasar rangsangan.“Ringgit dijangka menyaksikan minggu yang baik berikutan prospek lebih banyak sokongan untuk ekonomi China,” katanya kepada Bernama, sambil menambah ringgit dijangka diniagakan antara 4.38 dan 4.41 sepanjang minggu ini.Sementara itu, Ketua Ekonomi Bank Islam Malaysia Bhd Firdaos Rosli berkata berdasarkan Rizab Persekutuan (Fed) AS komited untuk meredakan pasaran buruh, senarai gaji bukan ladang (NFP) untuk Disember boleh menjadi pemangkin utama untuk hala tuju seterusnya.“Jika bacaan kekal kukuh, ia akan mendorong bank pusat untuk mengambil tindakan memecahkan situasi pekerjaan yang terhad, memanjangkan pasaran menurun,” katanya kepada Bernama.

Beliau berkata langkah mengeluarkan minit mesyuarat Jawatankuasa Pasaran Terbuka Persekutuan yang terkini akan menarik perhatian berikutan pelabur mencari petunjuk mengenai pergerakan tekanan harga, selain kebimbangan mengenai kemelesetan berikutan kenaikan kadar yang agresif di seluruh dunia.“Walaupun kenyataan daripada Tabung Kewangan Antarabangsa bahawa satu pertiga daripada ekonomi dunia akan menghadapi kemelesetan pada tahun ini, Fed dijangka akan mengubah cara seawal suku kedua 2023.“Oleh itu, kami menjangka ringgit akan diniagakan antara RM4.39 dan RM4.41 pada minggu ini,” katanya. -BERNAMA


Penambahbaikan Akta Perangkaan 1965 perkasa fungsi DOSM

KUALA LUMPUR, 3 Januari - Penambahbaikan Akta Perangkaan 1965 antara fokus Jabatan Perangkaan Malaysia (DOSM), tahun ini. Ketua Perangkawan, Datuk Seri Dr. Mohd Uzir Mahidin berkata usaha itu bakal memperkasa fungsi jabatan sebagai sebuah agensi pusat.

Katanya, Majlis Stastik dan Data Negara yang dipengerusikan Perdana Menteri juga bakal mengukuhkan lagi peranan DOSM membekalkan data statistik komprehensif yang dapat membantu kerajaan merencana pembangunan inisiatif selari keperluan rakyat. "Di samping tanggungjawab jabatan meletakkan sistem data perlindungan sosial negara yang mana kita sedang berusaha menjadikannya sumber asas untuk penyaluran bantuan oleh pihak kerajaan," katanya menerusi amanat tahun baharu yang disiarkan secara maya.Tambah Uzir, tahun ini juga bakal menyaksikan pelaksanaan Banci Ekonomi selain kerja-kerja awalan bagi Banci Pertanian yang bakal berlangsung pada 2024.


Amalan perniagaan bertanggungjawab jadikan Malaysia destinasi pelaburan berdaya saing

KUALA LUMPUR, 3 Disember- Kestabilan politik yang cuba diperkukuh kerajaan perpaduan merupakan kunci utama yang mampu memacu kemakmuran ekonomi.

Ini pelaksanaan dasar progresif dan mesra pelabur tanpa meminggirkan amalan tadbir urus terbaik.

Penganalisis ekonomi, Profesor Madya Dr. Aimi Zulhazmi Abdul Rashid berpendapat amalan perniagaan bertanggungjawab mampu menjadikan Malaysia destinasi pelaburan berdaya saing.

"Dasar-dasar baharu yang diperkenalkan adalah lebih terbuka, harus lebih telus dan beretika tinggi, bebas rasuah dan menegakkan kedaulatan undang-undang tanpa kompromi.

"Begitu juga dasar percukaian yang lebih kompetitif berbanding negara jiran serta lebih inovatif maju ke hadapan seiring negara-negara maju," kata Aimi Zulhazmi kepada media di sini.

Katanya strategi baharu perlu digembleng bagi menjenamakan semula Malaysia keluar daripada imej negara yang sinonim menawarkan kos buruh yang rendah.

Penerapan komponen Matlamat Pembangunan Mampan (SDG) boleh dijadikan panduan dalam memupuk amalan perdagangan dan pelaburan bertanggungjawab.

(Profesor Madya Dr. Aimi Zulhazmi berkata amalan perniagaan bertanggungjawab mampu jadikan Malaysia destinasi pelaburan berdaya saing)


Niaga hadapan KLIBOR dibuka tanpa diniagakan

KUALA LUMPUR, 3 Januari - Kontrak niaga hadapan Kadar Tawaran Antara Bank Kuala Lumpur (KLIBOR) tiga bulan di Bursa Malaysia Derivatives dibuka tanpa diniagakan pagi ini. Pada 9.35 pagi, kontrak bulan semerta Januari 2023, Februari 2023, Mac 2023 dan Jun 2023, masing-masing pada 97.23.Jumlah dagangan dan kepentingan terbuka, masing-masing sifar.

Pasaran ditutup pada 2 Januari 2023 untuk menggantikan cuti Tahun Baharu yang jatuh pada Ahad. - BERNAMA


Naik taraf kepada syarikat liabiliti terhad: SIRIM sasar 50,000 syarikat PKS

KUALA LUMPUR, 3 Januari- SIRIM Bhd (SIRIM) komited membantu pembangunan Perusahaan Kecil dan Sederhana (PKS) dengan memberi penekanan terhadap aspek teknologi maju. Presiden dan Ketua Eksekutif Kumpulannya, Datuk Dr Ahmad Sabirin Arshad berkata, tahun ini pihaknya menyasarkan 50,000 syarikat PKS dinaik taraf daripada syarikat pertengahan ke syarikat liabiliti terhad .Menurutnya, angka itu ditingkatkan setelah mencapai sasaran 20,000 syarikat tahun lepas.

(Presiden dan Ketua Eksekutif Kumpulan SIRIM Bhd, Datuk Dr Ahmad Sabirin Arshad)

"Yang kita lihat pada tahun-tahun lepas, kita telah membantu lebih kurang beberapa 20,000 syarikat dengan pulangan lebih kurang tujuh bilion dari segi GDP kepada kerajaan dan bayangkan kalau dengan 50,000 syarikat yang kita boleh kita bangunkan."Berapa jumlah pendapatan yang dapat dibangunkan dan hasil yang telah kita lakukan baru-baru ini, setiap RM1.00 yang kita masukkan kita akan menjana lebih kurang RM30.00 oleh industri tersebut dengan penggunaan teknologi."Jadi kita akan memberi fokus pada penggunaan teknologi bagi penggunaan industri di Malaysia," kata Ahmad Sabirin dalam program terbitan RTM.


KDNK berkembang sekitar 4.2%: Dipacu pertumbuhan perbelanjaan domestik

KUALA LUMPUR, 3 Januari- MIDF Research mengunjurkan Keluaran Dalam Negara Kasar (KDNK) berkembang sekitar 4.2% tahun ini. Ia dipacu pertumbuhan perbelanjaan domestik selari peningkatan permintaan buruh selain inflasi yang dijangka menyederhana. Tahun 2022 menyaksikan ekonomi berkembang pada tiga sukuan berturut-turut disokong pemulihan ekonomi domestik. Permintaan luaran dijangka stabil terutama melibatkan negara maju, susulan langkah ketat mengawal tekanan inflasi. Perdagangan luar Malaysia diunjur sedikit melemah berdasarkan indikator global berkaitan inflasi, jangkaan kemelesetan ekonomi selain ketidaktentuan geopolitik yang berterusan.


Tadbir urus tanpa karenah birokrasi mampu tarik pelabur pulihkan ekonomi negara

KUALA LUMPUR, 2 Januari - Konsep tadbir urus dan tatakelola pentadbiran yang bersih mampu menjadi pemangkin dalam menarik keyakinan pelabur khususnya dalam usaha pemulihan ekonomi. Penganalisis Ekonomi Unikl Business School, Profesor Madya Dr. Aimi Zulhazmi Abdul Rashid berpendapat, seruan yang diajukan Perdana Menteri menerusi amanat tahun baharu itu perlu diterjemahkan melalui pelaksanaan dasar yang telus tanpa karenah birokrasi. "Kita perlu menawarkan One Stop Centre, yang dapat mempermudahkan cara dan mempunyai kaki tangan kerajaan yang lebih mesra peniaga terutama yang berada di hadapan. "Dalam era sosial media kini perlunya agensi-agensi kerajaan yang bertindak pantas, berupaya, menyelesaikan sebarang permasalahan dengan tepat dan telus," katanya.Tambah beliau, Malaysia perlu meningkatkan daya saing sebagai destinasi pelaburan pilihan yang menawarkan iklim pelaburan kondusif selain tenaga kerja berkemahiran tinggi selari keperluan industri.

Katanya, penerapan komponen Matlamat Pembangunan Mampan, (SDG) juga mampu menarik minat pelabur. "Kita perlu mengkaji apakah kehendak-kehendak yang ditawarkan kepada mereka. Ini kerana setiap industri adalah berbeza," tambahnya lagi.Menurut beliau penawaran kepada pelabur-pelabur luar tidak perlu merendahkan tawaran gaji pekerja tanpa menjejaskan persekitaran alam atas dasar keuntungan semata-mata.


Pembukaan sempadan China mampu kurangkan impak ekonomi global

KUALA LUMPUR, 2 Januari - Pembukaan semula sempadan China mampu mengurangkan impak cabaran ekonomi global termasuk kepada Malaysia.Ketua Pegawai Eksekutif Pusat Dasar dan Hal Ehwal Ekonomi Yayasan Malaysia (PEACE), Dr Zokhri Idris berkata, negara boleh mengambil peluang tersebut dengan memaksimakan China sebagai rakan dagang utama negara. "Namun begitu kita bergantung bagaimana pulihnya negara China ini dengan kadar yang secepat mungkin agar global value chain dapat dipulihkan secepat mungkin kerana China merupakan rakan dagang yangg terbesar negara kita."Semuanya bergantung kepada bagaimana China terus memulihkan hubungan dagangan dengan Malaysia," katanya kepada RTM.

Tambah beliau, tidak dinafikan Malaysia turut terkesan dengan kemelesetan ekonomi duni namun tidak memberi impak yang ketara.


FBM KLCI dijangka mulakan 2023 dalam julat 1490-1510

KUALA LUMPUR, 1 Januari-Bursa Malaysia dijangka memulakan dagangan tahun baharu pada paras semasa, dengan FBM KLCI berada dalam julat 1,490 mata dan 1,510 mata.Naib Presiden Penyelidikan Ekuiti Rakuten Trade Sdn Bhd, Thong Pak Leng menjangkakan, dana global akan kembali ke rantau Asia Pasifik pada 2023 dan kesan limpahannya akan memanfaatkan Malaysia.Kekal optimis terhadap pasaran tempatan, firma penyelidikan itu turut menjangkakan peningkatan penyertaan daripada institusi tempatan.Ini berdasarkan perkembangan ekonomi negara dan pendapatan korporat yang bertambah baik.Pembukaan semula China juga bakal merangsang ekonomi serantau.Rakuten Trade mengekalkan sasaran FBM KLCI pada 1,800 menjelang akhir 2023 meski pasaran ekuiti global dalam sentimen berhati-hati berikutan ketidaktentuan yang masih berterusan.Minggu depan pelabur akan memberi tumpuan kepada data Indeks Pengurus Pembelian China.Di peringkat domestik, pasaran akan menantikan keputusan mesyuarat Jawatankuasa Dasar Monetari (MPC) Bank Negara Malaysia mengenai kadar faedah selain memberikan gambaran terkini mengenai ekonomi.Mesyuarat MPC pertama tahun ini, dijadualkan pada 18 dan 19 Januari ini.

(Bursa Saham Kuala Lumpur dijangka mulakan 2023 dalam julat 1490-1510 /FOTO RTM)


Pembukaan sempadan China mampu kurangkan impak cabaran ekonomi Malaysia

KUALA LUMPUR, 31 Disember- Malaysia mampu mengurangkan impak cabaran ekonomi global yang dijangka berlaku tahun hadapan apabila China membuka semula sempadannya Januari depan.Ketua Pegawai Eksekutif Pusat Dasar dan Hal Ehwal Ekonomi Yayasan Malaysia (PEACE), Dr Zokhri Idris berkata negara perlu mengambil peluang tersebut dengan memaksimakan China sebagai rakan dagang utama negara. "Kita bergantung bagaimana pulihnya negara China ini dengan kadar yang secepat mungkin, agar Global Value Chain (GVC) itu juga dapat dipulihkan serta-merta.Ini kerana China merupakan rakan dagang Malaysia yang terbesar. Maka, saya merasakan bahawa impak kemelesetan ekonomi itu dapat dikurangkan kepada negara menerusi hubungan perdagangan ini," kata Zokhri kepada pemberita RTM dalam satu temu bual rancangan Biz Malaysia di Angkasapuri.Jelasnya, Malaysia tidak dapat lari daripada kesan kemelesetan ekonomi dunia walaupun impaknya tidak ketara.Satu pelan pemulihan ekonomi perlu diwujudkan yang memfokuskan terhadap sesuatu yang responsif, reformis dan bertanggungjawab selain perubahan struktur dalam penjanaan dan penghasilan ekonomi negara.


Maybank sahkan dakwaan data pelanggan bocor tidak benar, tiada data terjejas

KUALA LUMPUR, 31 Disember - Malayan Banking Bhd (Maybank) mengesahkan dakwaan mengenai kebocoran data pelanggan yang dikatakan oleh pihak ketiga adalah tidak benar.Bank itu memberi jaminan kepada pelanggannya bahawa data mereka kekal selamat dan tiada data pelanggan yang terjejas.

“Maybank akan terus memberi keutamaan kepada keselamatan siber dan langkah-langkah perlindungan datanya kerana perlindungan data pelanggan amat penting kepada bank,” kata Maybank menerusi kenyataan, hari ini.Kenyataan juga memaklumkan, siasatan telah dijalankan oleh pihak bank. Menurut satu catatan di Facebook, sebuah laman web telah menyenaraikan butiran 3.5 juta pelanggan Astro, 1.8 juta pelanggan Maybank dan 7.2 juta pengundi pada 25 Disember.Maklumat bocor itu didakwa melibatkan ID log masuk, nama penuh, tarikh lahir, alamat dan nombor kad pengenalan.


Niaga hadapan emas ditutup tinggi dengan 19 lot diniagakan

KUALA LUMPUR, 30 Disember- Kontrak niaga hadapan emas di Bursa Malaysia Derivatives meneruskan kenaikan semalam untuk ditutup tinggi pada hari dagangan terakhir tahun ini dengan 19 lot diniagakan bernilai RM1.38 juta.Peniaga Phillip Capital Sdn Bhd Lee Pei Wan berkata niaga hadapan emas Bursa Malaysia bergerak seiring dengan prestasi harga emas COMEX, yang mencatatkan kenaikan mingguan kedua selepas pengumuman data pekerjaan Amerika Syarikat (AS) meredakan kebimbangan terhadap kenaikan kadar faedah AS yang agresif."Dolar AS juga susut berikutan jangkaan kenaikan kadar Rizab Persekutuan yang kurang memberangsangkan tahun depan, yang menyokong harga logam itu."Dolar AS yang lemah menjadikan jongkong lebih menarik kepada pembeli yang memegang mata wang lain," katanya kepada Bernama.Pada penutup dagangan, kontrak bulan semerta Disember 2022 berada pada US$1,812.40 bagi setiap troy auns dengan tujuh lot diniagakan, dan Januari 2023 menyaksikan 12 lot diniagakan pada US$1,818.0 bagi setiap troy auns.Kontrak Februari 2023, Mac 2023, April 2023 dan Jun 2023 tidak diniagakan dengan semuanya berada pada US$1,818.0 setiap troy auns.Harga emas fizikal berada pada US$1,813.75 setiap troy auns seperti yang dikeluarkan oleh London Bullion Market Association PM yang ditetap pada 29 Dis.- BERNAMA


Niaga hadapan MSM ditutup tinggi pada hari terakhir dagangan 2022

KUALA LUMPUR, 30 Disember- Kontrak niaga hadapan minyak sawit mentah (MSM) di Bursa Malaysia Derivatives (BMD) ditutup tinggi pada hari dagangan terakhir tahun ini, menjejaki kenaikan dalam pasaran minyak soya Lembaga Perdagangan Chicago (CBOT).Peniaga minyak sawit David Ng berkata harga MSM yang lebih tinggi juga disebabkan oleh prospek pengeluaran yang lebih lemah dalam beberapa minggu akan datang.Pada penutup dagangan, kontrak Januari 2023 meningkat RM93 kepada RM4,171.0 satu tan, Februari 2023 naik RM79 kepada RM4,162.0 satu tan, Mac 2023 menokok RM84 kepada RM4,174 satu tan, April 2023 naik RM76 kepada RM4,159.0 satu tan, Mei 2023 menokok RM75 kepada RM4,140 satu tan dan Jun 2023 meningkat RM70 kepada RM4,109 satu tan.Jumlah dagangan melonjak kepada 56,749 lot daripada 31,639 lot pada Khamis, tetapi kepentingan terbuka merosot kepada 200,198 kontrak daripada 230,459 kontrak sebelumnya.Harga MSM fizikal bagi Januari Selatan berada pada RM4,180 satu tan.- BERNAMA


Bursa Malaysia akhiri 2022 pada paras tinggi

KUALA LUMPUR, 30 Disember - Bursa Malaysia mencatatkan penurunan seketika pada sesi akhir berikutan aktiviti pengambilan untung yang ketara pada hari dagangan terakhir pada tahun ini, sebelum mendapat semula momentum untuk beralih kepada sentimen optimis walaupun indeks barometer gagal untuk mengekalkan melebihi paras utama 1,500.Prestasi sesi pagi amat baik sehingga petunjuk pasaran FTSE Bursa Malaysia KLCI (FBM KLCI) mula turun naik antara untung dan rugi pada sesi petang untuk mengakhiri hari ini pada 1,495.49, naik 3.86 mata, berikutan peningkatan saham Petronas Dagangan dan Tenaga Nasional.Saham pandu pasaran dibuka tinggi 0.30 mata kepada 1,491.93 dan mencecah paras tertinggi harian pada 1,503.33 dan paras terendah harian pada 1,479.13.Suasana pasaran bercampur-campur dengan 445 kaunter untung dan 443 kaunter rugi manakala 413 kaunter tidak berubah, 954 tidak diniagakan dan 49 yang lain digantung.Jumlah dagangan tidak berubah sebanyak 2.43 bilion unit tetapi nilai meningkat kepada RM2.51 bilion daripada RM1.52 bilion semalam.Setakat ini, indeks merosot 3.6 peratus daripada 1,549.05 dicatatkan semasa ditutup pada 3 Jan.Naib Presiden Penyelidikan Ekuiti Rakuten Trade Sdn Bhd, Thong Pak Leng berkata pelabur mula menyimpan keuntungan daripada saham yang meningkat, memberi tekanan kepada indeks dengan ketara pada sesi petang.Pasaran serantau lain turut positif tetapi mengakhiri hari ini dengan kenaikan yang sederhana, mencerminkan trend tempatan.Nikkei 225 Jepun ditutup hampir tidak berubah pada 26,094.5, Indeks Straits Times menambah 0.06 peratus kepada 3,251.32, Indeks Hang Seng meningkat 0.2 peratus kepada 19,781.41 dan Indeks Komposit Shanghai naik 0.51 peratus kepada 3,089.26. Pasaran domestik awal hari ini menyaksikan aktiviti memperelokkan akaun yang kukuh daripada dana asing dan pelabur runcit tempatan.“Secara keseluruhannya, FBM KLCI diniagakan pada kira-kira 13 kali nisbah harga kepada pendapatan berbanding purata lima tahun sebanyak 18 kali, justeru, masih menawarkan potensi kenaikan,” katanya kepada Bernama.

Dalam kalangan saham wajaran tinggi, Petronas Dagangan melonjak RM1 kepada RM23, Tenaga Nasional meningkat 17 sen kepada RM9.63 dan Sime Darby menambah sembilan sen kepada RM2.30.Nestle naik RM2 kepada RM140, KLK meningkat 40 sen kepada RM22.36 dan TM menambah 10 sen kepada RM5.40.Sebaliknya, Public Bank merosot tiga sen kepada RM4.32, Maybank susut empat sen kepada RM8.70 dan Maxis berkurangan lima sen kepada RM3.84. Bagi saham aktif, Advance Synergy tidak berubah pada 17.5 sen, Top Glove merosot setengah sen kepada 90.5 sen, AHB naik setengah sen kepada 12 sen dan Cypark Resources meningkat lima sen kepada 47 sen.Di papan indeks, Indeks FBM Emas naik 20.35 mata kepada 10,701.55, Indeks FBMT 100 menambah 19.22 mata kepada 10,419.80 dan Indeks FBM Emas Shariah meningkat 54.15 mata kepada 10,938.55.Indeks FBM 70 jatuh 9.41 mata kepada 13,015.02 manakala Indeks FBM ACE berkurangan 37.88 mata kepada 5,308.33.Mengikut sektor, Indeks Perkhidmatan Kewangan merosot 35.40 mata kepada 16,501.31, Indeks Perladangan menambah 36.76 mata kepada 7,084.68, Indeks Produk Perindustrian dan Perkhidmatan menambah 0.55 mata kepada 181.78 dan Indeks Tenaga naik 1.88 mata kepada 776.19.Jumlah dagangan Pasaran Utama meningkat kepada 1.50 bilion saham bernilai RM2.20 bilion daripada 1.40 bilion saham bernilai RM1.25 bilion pada Khamis.Jumlah dagangan waran naik kepada 370.58 juta unit bernilai RM73.08 juta daripada 334.31 juta unit bernilai RM68.49 juta semalam.Jumlah dagangan Pasaran ACE berkurangan kepada 563.76 juta saham bernilai RM239.11 juta daripada 695.04 juta saham bernilai RM202.06 juta sebelum ini.Kaunter barangan pengguna dan perkhidmatan menyumbang 346.91 juta saham diniagakan di Pasaran Utama, produk perindustrian dan perkhidmatan (329.77 juta); pembinaan (36.59 juta); teknologi (210.49 juta); SPAC (sifar), perkhidmatan kewangan (89.27 juta); hartanah (89.23 juta); perladangan (35.80 juta); REIT (3.59 juta), dana tertutup (sifar); tenaga (67.56 juta); penjagaan kesihatan (114.92 juta); telekomunikasi dan media (68.62 juta); pengangkutan dan logistik (53.79 juta) dan utiliti (50.48 juta). -BERNAMA


Ringgit meningkat pada hari terakhir dagangan berikutan pembukaan semula sempadan China

KUALA LUMPUR, 30 Disember - Ringgit mengukuh berbanding dolar Amerika Syarikat (AS) pada hari terakhir dagangan tahun ini berikutan pembukaan semula sempadan China dan jangkaan mengenai kenaikan kadar faedah AS yang kurang agresif yang telah meningkatkan mata wang tempatan, kata seorang peniaga.Unit negara maju merosot selepas data pekerjaan AS memperlihatkan peningkatan dalam faedah pengangguran, menambahkan lagi jangkaan bahawa Rizab Persekutuan AS (Fed) akan kurang agresif terhadap kadar faedah.Pada pukul 6 petang, mata wang tempatan meningkat kepada 4.3995/4095 berbanding dolar AS kepada 4.4180/4215 sewaktu ditutup pada Khamis.Bagaimanapun, peniaga berkata mata wang selamat itu bersedia untuk menikmati tahun terbaiknya sejak 2015, disokong oleh peningkatan kadar faedah daripada Fed dengan indeks dolar AS pada 104.9.Beliau berkata momentum kukuh di pasaran ekuiti turut menyokong ringgit.Rakan Pengurusan SPI Asset Management, Stephen Innes memberitahu Bernama, ringgit berada dalam peningkatan akhir tahun yang “amat kukuh,” didorong oleh pembukaan semula China.

“Ketiadaan sebarang tajuk berita yang negatif dari kawasan di mana pelancong China tiba selepas perjalanan ditangguhkan selama tiga tahun, disifatkan sebagai berita baik.“Ia juga berita baik untuk destinasi pelancong China seperti Thailand dan Malaysia serta positif untuk mata wang tempatan mereka,” katanya.Bagaimanapun, ringgit diniagakan bercampur-campur berbanding kumpulan mata wang utama.Ia meningkat berbanding pound Britain kepada 5.2930/3051 daripada 5.3255/3297 sewaktu ditutup pada Khamis dan meningkat berbanding euro kepada 4.6881/6988 daripada 4.7078/7116 sebelum ini.Ringgit susut berbanding yen Jepun kepada 3.3307/3385 daripada 3.3061/3090 pada Khamis dan menguncup berbanding dolar Singapura kepada  3.2786/2865 daripada 3.2770/2800 semalam. -BERNAMA


KUALA LUMPUR, 30 Disember- Bursa Malaysia ditutup tinggi hari ini susulan aktiviti memperelokkan akaun di kaunter perbankan, utiliti dan perladangan. Kaunter berharga rendah di Pasaran ACE juga mencatatkan pemulihan kukuh daripada penurunan sebelumnya.Pada 5.00 petang, FTSE Bursa Malaysia KLCI (FBM KLCI) meningkat 11.52 mata untuk ditutup pada paras tertinggi intra harinya pada 1,491.63 daripada paras penutup 1,480.11 pada Rabu.Petunjuk pasaran itu dibuka rendah turun 3.84 mata kepada 1,476.27 dan mencecah paras terendahnya pada 1,476.27 semasa sesi hampir ke tengah hari.Suasana pasaran positif dengan kaunter untung mengatasi kaunter rugi sebanyak 482 berbanding 398 manakala 404 kaunter tidak berubah, 984 tidak diniagakan dan 63 yang lain digantung.Bagaimanapun, jumlah dagangan turun kepada 2.43 bilion unit bernilai RM1.52 bilion daripada 2.65 bilion unit bernilai RM1.82 bilion pada Rabu.Naib presiden penyelidikan ekuiti Rakuten Trade Sdn Bhd Thong Pak Leng berkata FBM KLCI meneruskan aliran meningkatnya meskipun kelemahan di pasaran serantau, disokong oleh belian daripada dana asing dan pelabur runcit tempatan. Di peringkat serantau, indeks utama kebanyakannya mencatatkan prestasi rendah susulan jualan besar-besaran di pasaran global semalaman. “Di pasaran tempatan, kami percaya hala tuju bagi indeks petunjuk pasaran akan kekal positif. “Pelabur global menjangkakan lonjakan ekonomi daripada pelonggaran sekatan berkaitan COVID-19 di China manakala blok Barat dijangka terus menangani kesan daripada langkah mengetatkan monetari yang boleh menjejaskan pertumbuhan ekonomi Global,'’ katanya kepada Bernama.Sehubungan itu, Thong percaya dana global akan kembali ke Asia Timur pada 2023 dan menjangka Malaysia akan dapat meraih manfaat daripada kesan limpahannya. “Jadi, kami menyasarkan FBM KLCI melepasi paras 1,500 menuju ke penghujung tahun,” katanya.

(FBM KLCI ditutup pada paras tertinggi intra hari)

Dalam kalangan saham wajaran tinggi, CIMB dan RHB meningkat 15 sen setiap satu masing-masing kepada RM5.80 dan RM5.75, Public Bank menokok lima sen kepada RM4.35, Sime Darby Plantation menambah lapan sen kepada RM4.65 dan IHH naik 10 sen kepada RM6.23.Tenaga Nasional meningkat 16 sen kepada RM9.46 dan KLK naik 26 sen kepada RM21.96.Dalam kalangan saham cergas, Top Glove naik 1.5-sen kepada 91 sen, manakala EAH, Vinvest dan Eduspec semuanya tidak berubah masing-masing pada 1.0 sen, 19.5 sen dan 2.0 sen.Di papan indeks, Indeks FBM Emas meningkat 62.30 mata kepada 10,681.20, Indeks FBMT 100 naik 64.90 mata kepada 10,400.58, Indeks FBM Emas menokok 34.02 mata kepada 10,884.40, Indeks FBM 70 menambah 14.20 mata kepada 13,024.43 manakala FBM ACE melonjak 58.51 mata kepada 5,346.21.Mengikut sektor, Indeks Perkhidmatan Kewangan meningkat 167.67 mata kepada 16.535.71, Indeks Perladangan naik 47.70 mata kepada 7,047.92, Indeks Produk dan Perkhidmatan Perindustrian menambah 0.33 mata kepada 181.23 tetapi Indeks Tenaga jatuh 9.30 mata kepada 774.31.Jumlah dagangan Pasaran Utama berkurangan kepada 1.40 bilion saham bernilai RM1.25 bilion daripada 1.60 bilion saham bernilai RM1.50 bilion pada Rabu.Jumlah dagangan waran meningkat kepada 334.31 juta unit bernilai RM68.49 juta berbanding 397.96 juta unit bernilai RM75.80 juta.Jumlah dagangan Pasaran ACE menokok kepada 695.04 juta saham bernilai RM202.06 juta berbanding 650.66 juta saham bernilai RM245 juta sebelumnya.Kaunter produk dan perkhidmatan pengguna menyumbang 245.23 juta saham yang diniagakan di Pasaran Utama, produk dan perkhidmatan perindustrian (419.85 juta); pembinaan (27.80 juta); teknologi (157.68 juta); SPAC (sifar), perkhidmatan kewangan (52.67 juta; hartanah (74.36 juta); perladangan (20.53 juta); REITs (3.73 juta), dana tertutup (25,000); tenaga (160.63 juta); penjagaan kesihatan (157.29 juta); telekomunikasi dan media (20.13 juta); pengangkutan dan logistik (37.63 juta); dan utiliti (21.37 juta). -BERNAMA


KUALA LUMPUR, 30 Disember- Pasaran getah Malaysia ditutup bercampur-campur pada hari terakhir dagangan bagi tahun 2022, dipengaruhi oleh prestasi lemah di pasaran niaga hadapan getah serantau dan penurunan harga minyak mentah.

Seorang peniaga berkata sentimen pasaran juga terjejas oleh kebimbangan terhadap kemelesetan global dan jangkaan penurunan aktiviti pengilangan di China pada Disember.

“Bagaimanapun, penurunan selanjutnya dikekang oleh jangkaan bahawa Amerika Syarikat (AS) akan menurunkan kenaikan kadar faedahnya,” katanya.

Di peringkat serantau, niaga hadapan getah Jepun merosot pada Jumaat dan dijangka mencatatkan penurunan tahunan pertamanya sejak 2018, apabila kebimbangan terhadap kemelesetan global dan permintaan perlahan daripada pembeli utama, China, telah mempengaruhi sentimen permintaan sepanjang tahun lalu.

Sementara itu, harga Lembaga Getah Malaysia (LGM) bagi Standard Malaysian Rubber 20 (SMR 20) susut 1.50 sen kepada 563.0 sen sekilogram, manakala lateks pukal naik 1.5 sen kepada 471.0 sen sekilogram.

Pada 5 petang, harga penutup LGM bagi SMR 20 berada pada 561.50 sen sekilogram, manakala lateks pukal pada 470.50 sen sekilogram.

Pasaran getah Kuala Lumpur akan ditutup pada Isnin 2 Jan, 2023, sempena hari cuti umum gantian cuti  Tahun Baharu yang jatuh pada Ahad dan akan kembali beroperasi pada 3 Jan, 2023.-BERNAMA


Inflasi keseluruhan kekal stabil 4.0% pada November 2022 - BNM

KUALA LUMPUR, 30 Disember- Inflasi keseluruhan kekal stabil pada 4.0% pada bulan November, sama seperti Oktober 2022, apabila peningkatan inflasi teras diimbangi oleh inflasi yang lebih rendah dalam kategori lain, iaitu bahan api dan makanan segar, kata Bank Negara Malaysia (BNM).Bank pusat itu berkata inflasi teras meningkat sedikit kepada 4.2% pada bulan itu daripada 4.1% yang dicatatkan pada Oktober, terutamanya disebabkan oleh peningkatan harga makanan di luar rumah.“Indeks Pengeluaran Perindustrian perkilangan berkembang sebanyak 4.2% pada Oktober 2022 dengan pertumbuhan didorong terutamanya oleh kelompok elektrik dan elektronik (E&E) yang mencatatkan pertumbuhan melebihi purata pada 8.7%. “Kelompok utama, terutamanya pengeluaran produk petroleum bertapis, juga menyokong pertumbuhan apabila operasi di loji penapisan minyak sedia ada disambung semula selepas diselenggara,” kata bank pusat itu dalam satu kenyataan hari ini.Sementara itu, BNM berkata pembiayaan bersih menjadi sederhana apabila pembayaran balik mengatasi pengeluaran, dengan pembiayaan bersih meningkat sebanyak 4.7% pada akhir November (Oktober: 5.7%), mencerminkan pertumbuhan yang lebih rendah dalam kedua-dua pinjaman terkumpul (November: 5.5%; Oktober: 6.5%) dan bon korporat (November: 2.6%; Oktober: 3.6%).Pertumbuhan pinjaman isi rumah menjadi sederhana kepada 6.0% (Oktober: 6.3%) apabila pertumbuhan pembayaran balik pinjaman mengatasi pengeluaran pinjaman merentas tujuan pinjaman utama.Pertumbuhan pinjaman perniagaan terkumpul menjadi sederhana kepada 3.4% (Oktober: 5.2% ), terutamanya disebabkan pertumbuhan kukuh pembayaran balik dalam kalangan syarikat besar.Pengeluaran pinjaman terus mencatat pertumbuhan dua angka (November: 13.7%; Oktober: 13.4%), walaupun terdapat pertumbuhan agak sederhana dalam sektor perkilangan pengguna dan hartanah.Bank pusat itu menekankan bahawa keadaan kewangan domestik menjadi reda di tengah-tengah sentimen pelabur yang bertambah baik, manakala keadaan kewangan global juga reda berikutan jangkaan kadar pengetatan dasar monetari yang lebih perlahan apabila inflasi terus menunjukkan tanda-tanda memuncak, terutamanya di Amerika Syarikat (AS).“Pelonggaran sekatan COVID-19 di China juga menyokong sentimen risiko pelabur secara keseluruhan.“Kesannya, keadaan kewangan domestik menjadi reda, dengan kadar hasil Sekuriti Kerajaan Malaysia (MGS) 10 tahun berkurang sebanyak 26.0 mata asas (purata serantau*: -44.4 mata asas) dan FBM KLCI meningkat sebanyak 1.9 %(purata serantau*: +5.2%),” katanya.

(Inflasi keseluruhan kekal stabil 4.0% pada November 2022)

Ia berkata prestasi pasaran kewangan juga disokong oleh keadaan politik yang semakin stabil berikutan pembentukan Kerajaan baharu. Mengenai ringgit, bank pusat itu berkata mata wang tempatan itu menambah nilai sebanyak 6.3% berbanding dengan dolar AS, sejajar dengan penambahan nilai secara meluas dalam mata wang utama dan serantau* (purata: +4.5%) berbanding dengan dolar AS.“Sistem perbankan terus mengekalkan Nisbah Perlindungan Mudah Tunai yang kukuh dan bank-bank menguruskan penampan secara proaktif bagi menangani ketidaktentuan bermusim mudah tunai sistem perbankan dan terus menyokong pengantaraan,” katanya.Bank pusat itu berkata nisbah pinjaman kepada dana agregat sebahagian besarnya kekal stabil pada 82.3% (Oktober: 82.0%).Ia menyatakan bahawa kualiti aset dalam sistem perbankan kekal utuh dan nisbah keseluruhan pinjaman terjejas kasar dan bersih kekal tidak berubah, masing-masing pada 1.8% dan 1.1%.“Nisbah perlindungan kerugian pinjaman (termasuk rizab kawal selia) terus merekodkan paras berhemat sebanyak 116.5% daripada pinjaman terjejas, dengan jumlah peruntukan mencakupi 1.8% daripada jumlah pinjaman,” katanya. -BERNAMA


Aset rizab rasmi Malaysia berjumlah US$109.71 bilion pada akhir November - BNM

KUALA LUMPUR, 30 Disember- Aset rizab rasmi Malaysia berjumlah US$109.71 bilion (US$1=RM4.41) pada akhir November 2022, berdasarkan format Special Data Dissemination Standard (SDDS) Tabung Kewangan Antarabangsa (IMF).Dalam kenyataan Pemakluman Terperinci Rizab Antarabangsa pada Akhir Bulan November 2022 pada Jumaat, Bank Negara Malaysia (BNM) turut menjelaskan bahawa aset mata wang asing lain berjumlah US$4.9 juta.Menurut BNM mengikut format SDDS IMF, butiran terperinci rizab antarabangsa memberikan maklumat akan datang mengenai saiz, komposisi dan kebolehgunaan rizab, dan aset mata wang asing lain, serta jangkaan dan prospek aliran masuk dan keluar pertukaran asing bagi kerajaan Persekutuan dan BNM untuk tempoh 12 bulan akan datang.“Bagi tempoh 12 bulan akan datang, aliran keluar jangka pendek yang telah dikenal pasti bagi pinjaman, sekuriti dan deposit mata wang asing berjumlah US$15.42 bilion. Aliran keluar jangka pendek ini termasuk pembayaran balik berjadual peminjaman luar negara oleh kerajaan dan kematangan Bil Antara Bank dalam mata wang asing Bank Negara.“Kedudukan jualan hadapan adalah sebanyak US$25.98 bilion pada akhir November 2022, mencerminkan pengurusan mudah tunai ringgit dalam pasaran wang,” jelasnya dalam kenyataan itu.Menurut BNM sejajar dengan amalan yang diterima pakai sejak April 2006, data ini tidak termasuk unjuran aliran masuk mata wang asing daripada pendapatan faedah dan pengeluaran pinjaman projek.Selain itu, unjuran aliran masuk mata wang asing berjumlah US$1.98 bilion untuk tempoh 12 bulan akan datang, tambahnya.

(Aset rizab rasmi Malaysia berjumlah US$109.71 bilion pada akhir November)

“Satu-satunya saluran keluar bersih jangka pendek aset mata wang asing luar jangka ialah jaminan kerajaan bagi hutang luar negara dalam mata wang asing yang akan matang dalam tempoh satu tahun, berjumlah US$399.4 juta,” menurut BNM.Bank pusat juga menjelaskan rizab antarabangsa Malaysia tidak mempunyai sebarang pinjaman dalam mata wang asing yang terkandung opsyen, kemudahan kredit belum digunakan dan kemudahan kredit tanpa syarat yang diberikan oleh atau kepada bank pusat lain, organisasi antarabangsa, serta bank dan institusi kewangan lain.“BNM juga tidak terbabit dalam urus niaga opsyen mata wang asing terhadap ringgit,” jelasnya.Menurut bank pusat itu, secara keseluruhan, butiran terperinci rizab antarabangsa mengikut format SDDS IMF menunjukkan rizab antarabangsa Malaysia pada akhir November 2022 tetap boleh guna. -BERNAMA


Ringgit ditutup tinggi berbanding dolar AS, disokong minat risiko lebih baik

KUALA LUMPUR, 29 Disember - Ringgit mendapat momentum semula apabila ditutup tinggi berbanding dolar Amerika Syarikat (AS) hari ini di tengah-tengah peningkatan minat risiko seperti yang dapat dilihat di pasaran ekuiti tempatan, kata seorang peniaga.Pada pukul 6 petang, unit tempatan itu meningkat kepada 4.4180/4215 berbanding dolar AS daripada 4.4230/4275 sewaktu ditutup pada Rabu.Peniaga itu berkata dolar AS juga mengurangkan kenaikan awal pada Khamis, didorong oleh peningkatan dalam penanda aras hasil Perbendaharaan AS, yang mencecah paras tertinggi lebih dari satu bulan kerana optimistik terhadap langkah China untuk menghapuskan peraturan kuarantin semakin memudar apabila kes COVID-19 makin merebak di seluruh China.“Berita bahawa Amerika Syarikat menyertai senarai negara yang memerlukan ujian COVID-19 oleh pelancong masuk dari China menjejaskan dolar AS,” katanya.Rakan Kongsi Pengurusan SPI Asset Management, Stephen Innes memberitahu Bernama bahawa kepantasan dan kekuatan pembukaan semula China akan terus menjadi kunci kepada ringgit.

“Ringgit diniagakan dengan baik walaupun terdapat kebimbangan mengenai peningkatan kes COVID-19 di China."Pada pandangan saya ialah China tidak mungkin untuk kembali kepada perintah berkurung, justeru ia tidak mungkin akan menjejaskan pertumbuhannya," katanya.Sementara itu, ringgit diniagakan bercampur-campur berbanding kumpulan mata wang utama.Unit tempatan meningkat berbanding pound Britain kepada 5.3255/3297 daripada 5.3257/3312 sewaktu ditutup pada Rabu dan meningkat berbanding dolar Singapura kepada 3.2770/2800 daripada 3.2802/2840 sebelum ini.Ringgit menyusut berbanding yen Jepun kepada 3.3061/3090 daripada 3.3012/3048 sewaktu ditutup pada Rabu dan jatuh berbanding euro kepada 4.7078/7116 daripada 4.7043/7091. -BERNAMA


Ringgit teruskan momentum positif berbanding dolar AS

KUALA LUMPUR, 30 Disember- Ringgit meneruskan momentum positif dengan dibuka lebih tinggi berbanding dolar Amerika Syarikat (AS) pada Jumaat, disokong jangkaan bahawa Rizab Persekutuan AS (Fed) akan menurunkan kenaikan kadar faedahnya, kata penganalisis.Pada 9.00 pagi, mata wang tempatan meningkat kepada 4.4150/4200 berbanding dolar AS daripada 4.4180/4215 ketika ditutup pada Khamis.Pengarah Urusan SPI Asset Management, Stephen Innes berkata jangkaan itu didorong oleh data tuntutan pengangguran mingguan di AS yang lebih tinggi daripada jangkaan, yang menyebabkan saham tempatan dan semalaman AS didagangkan lebih tinggi memandangkan lantunan sentimen.“Selain itu, kenaikan ringgit juga adalah berkemungkinan berikutan ketiadaan sebarang laporan negatif daripada tempatan, apabila pelancong China tiba selepas tiga tahun dikenakan sekatan perjalanan,” katanya kepada Bernama.

Walaupun ia berubah positif berbanding dolar AS, namun ringgit didagangkan lebih rendah berbanding beberapa mata wang utama.Unit tempatan susut berbanding yen Jepun kepada 3.3336/3379 daripada 3.3061/3090 ketika ditutup pada Khamis dan rendah berbanding euro kepada 4.7090/7144 daripada 4.7078/7116.Ringgit turun berbanding pound British kepada 5.3258/3318 daripada 5.3255/3297 semalam dan lemah berbanding dolar Singapura kepada 3.2864/2904 daripada 3.2770/2800.-BERNAMA


Hubungan Malaysia-Jepun terus kukuh

KUALA LUMPUR, 30 Disember - Malaysia dan Jepun komited untuk mengukuhkan lagi perdagangan, pelaburan dan hubungan perniagaan untuk manfaat kedua-dua negara.Komitmen itu disuarakan selepas Menteri Perdagangan Antarabangsa dan Industri (MITI), Tengku Datuk Seri Zafrul Tengku Abdul Aziz menerima kunjungan rakan sejawatnya, Nishimura Yasutoshi serta delegasi, semalam.

MITI menerusi kenyataan memaklumkan, pertemuan buat julung kalinya yang berlangsung kira-kira sejam itu membincangkan isu-isu penting antaranya meliputi daya tahan rantaian bekalan, memanfaatkan konsep alam sekitar, sosial dan tadbir urus (ESG) dalam pelaburan dan industri.Selain itu, jalinan kerjasama juga meliputi sektor industri tenaga dan pesawat.

"Kerjasama ekonomi pelbagai platform turut dibincangkan meliputi Perjanjian Komprehensif dan Progresif bagi Perkongsian Trans-Pasifik, Perkongsian Ekonomi Komprehensif Serantau, Kerjasama Ekonomi Asia Pasifik dan Rangka Kerja Ekonomi Indo-Pasifik," kata kenyataan itu.

Menerusi kenyataan itu juga, Tengku Datuk Seri Zafrul turut menzahirkan penghargaan kepada Jepun atas sokongan berterusan terhadap Malaysia.


Industri minyak sawit dijangka catat prestasi lebih baik tahun hadapan - MPOB

KUALA LUMPUR, 30 Disember - Industri sawit Malaysia mencatatkan prestasi lebih baik pada tahun ini yang dijangka berterusan sehingga 2023, didorong oleh permintaan lebih kukuh.Ketua Pengarah Lembaga Minyak Sawit Malaysia (MPOB), Datuk Ahmad Parveez Ghulam Kadir berkata konflik Rusia-Ukraine yang berterusan memberi impak kepada rantaian bekalan minyak bunga matahari di seluruh dunia, menyebabkan lonjakan permintaan minyak sawit sebagai pengganti minyak bunga matahari.Katanya, kenaikan harga minyak kacang soya dan minyak mentah Brent di pasaran dunia turut menjadi faktor penyumbang yang mungkin memberi kesan kepada prestasi minyak sawit negara.

“Oleh itu, kami menjangkakan harga purata minyak sawit mentah (MSM) pada RM5,100 satu tan tahun ini, 15.7 peratus lebih tinggi berbanding RM4,407.00 satu tan pada 2021,” katanya menerusi kenyataan.Harga purata MSM bagi Januari hingga November 2022 ialah RM5,167 satu tan iaitu meningkat 18.4 peratus berbanding RM4,363 satu tan bagi tempoh sama pada 2021.Harga MSM mencatatkan penurunan mulai suku ketiga tahun ini berikutan musim pengeluaran MSM yang tinggi, peningkatan stok minyak sawit dan penurunan harga minyak kacang soya.Justeru, MPOB menjangkakan harga MSM akan stabil pada purata RM3,800 satu tan pada 2023.Ini berdasarkan jangkaan pengeluaran minyak sawit yang lebih tinggi, keadaan cuaca yang dijangka bertambah baik terutamanya pada separuh kedua tahun depan serta ketersediaan bekalan minyak sayuran utama lain yang dijangka lebih tinggi.Sementara itu, tambah Ahmad Parveez harga minyak kacang soya yang dijangka rendah berikutan pengeluaran tinggi di Brazil dan Amerika Syarikat (AS) juga diramalkan memberi impak kepada harga MSM.“Selain itu, pengukuhan ringgit berbanding dolar AS juga dijangka menjejaskan harga MSM,” katanya.


Pasaran getah Malaysia ditutup rendah, jejaki pasaran serantau

KUALA LUMPUR, 29 Disember - Pasaran getah Malaysia ditutup rendah hari ini berbanding peningkatan semalam, berikutan aliran menurun dalam pasaran niaga hadapan getah serantau dan penurunan harga minyak mentah penanda aras susulan kes COVID-19 yang meningkat di China mencetuskan keraguan pemulihan pantas China dan menjejaskan situasi global.  Seorang peniaga berkata sentimen yang lebih lemah juga dipengaruhi oleh jangkaan mengenai satu lagi kenaikan kadar faedah Amerika Syarikat dan kebimbangan mengenai ketegangan geopolitik menjelang 2023.“Namun begitu, penurunan selanjutnya dihadkan berikutan laporan mengenai langkah terkini bank pusat China untuk menyokong institusi kewangannya,” katanya.Di peringkat serantau, niaga hadapan getah Jepun merosot pada Khamis, menjejaki penurunan dalam pasaran Shanghai apabila kebimbangan berterusan terhadap lonjakan kes COVID-19 oleh pembeli utama China menjejaskan sentimen permintaan, manakala yen yang lebih kukuh berbanding dolar menambah tekanan.Harga minyak turun pada Khamis berikutan lonjakan kes COVID-19 di China memudarkan harapan pemulihan permintaan bahan api pengguna minyak kedua terbesar di dunia itu.

Ketika ini, minyak mentah WTI susut 2.39 peratus dan diniagakan pada US$77.07 setong, manakala minyak mentah Brent turun 2.15 peratus kepada US$81.47 setong.Amerika Syarikat dilaporkan mengenakan ujian mandatori COVID-19 untuk pelancong dari China, menyertai India, Itali, Jepun dan Taiwan dalam melaksanakan langkah baharu selepas Beijing menamatkan dasar sifar COVID yang ketat.Harga Lembaga Getah Malaysia (LGM) bagi Getah Mutu Malaysia 20 (SMR 20) turun tujuh sen kepada 563.50 sen sekilogram manakala lateks pukal susut 3.5 sen pada 470.5 sen sekilogram.Pada 5 petang, harga penutup LGM untuk SMR 20 berada pada 564.50 sen sekilogram manakala lateks pukal ialah pada 469.50 sen sekilogram. -BERNAMA


Bursa Malaysia dibuka tinggi, aktiviti memperelok akaun dijangka berterusan

KUALA LUMPUR, 30 Disember- Bursa Malaysia dibuka kukuh bagi hari dagangan terakhir 2022 pada Jumaat, apabila indeks barometer bergerak menghampiri paras 1,500 dengan dirangsangkan oleh aktiviti memperelok akaun akhir tahun.Pada 9.15 pagi, FTSE Bursa Malaysia KLCI (FBM KLCI) yang menjadi penanda aras pasaran meningkat 4.2 mata kepada 1,495.83 daripada 1,491.63 ketika ditutup pada Khamis.Indeks utama pasaran itu dibuka 0.30 mata lebih tinggi kepada 1,491.93.Lingkungan pasaran adalah positif dengan kaunter untung mengatasi kaunter rugi sebanyak 226 berbanding 138, manakala 240 kaunter tidak berubah, 1,651 kaunter tidak diniagakan dan 49 yang lain digantung.Jumlah dagangan sebanyak 179.51 juta unit bernilai RM102.07 juta.Pasaran serantau juga diunjurkan meningkat semula, mengambil petunjuk daripada kenaikan kukuh berterusan di Wall Street, yang menyaksikan S&P 500 dan Nasdaq masing-masing merekodkan peningkatan peratusan sehari terbesar dalam tempoh sebulan didorong keyakinan yang timbul susulan angka tuntutan pengangguran terkini AS.

Dalam nota penyelidikan, Malacca Securities Sdn Bhd pula menjelaskan lantunan pasaran serantau itu dijangka memberi kesan limpahan kepada pasaran tempatan, dengan aktiviti dagangan kekal positif.Firma pembrokeran itu juga yakin saham perbankan, perubatan, telekomunikasi dan perjudian akan menjadi tumpuan, selain saham perkapalan, pelancongan, pengguna dan lapangan terbang susulan tema pembukaan semula China, sekurang-kurangnya untuk jangka masa terdekat.Antara saham wajaran tinggi, Petronas Chemicals meningkat sembilan sen kepada RM8.62 dan Hong Leong Bank menokok 18 sen kepada RM20.72, manakala Public Bank, CIMB, Digi, RHB dan TM masing-masing menambah tiga sen kepada RM4.38, RM5.83, RM3.98, RM5.78 dan RM5.33.Bagi saham aktif, Infoline Tec naik 3.5 sen kepada 93 sen, manakala Vinvest dan Berjaya masing-masing tidak berubah pada 19.5 sen dan 29 sen.Di papan indeks, Indeks FBM Emas meningkat 26.70 mata kepada 10,707.90; Indeks FBMT 100 naik 27.92 mata kepada 10,428.50; Indeks FBM Emas Syariah menokok 12 mata kepada 10,896.40; Indeks FBM 70 menambah 28.80 mata kepada 13,053.23 manakala Indeks FBM ACE susut 11.83 mata kepada 5,334.38.Mengikut sektor, Indeks Perkhidmatan Kewangan meningkat 67.75 mata kepada 16,604.46; Indeks Perladangan menambah 15.01 mata kepada 7,062.93; Indeks Produk dan Perkhidmatan Perindustrian naik 0.48 mata kepada 181.71 manakala Indeks Tenaga menambah 2.41 mata kepada 776.72.- BERNAMA


TT Vision Holdings Bhd sasar kumpul RM28.7 juta daripada IPO

KUALA LUMPUR, 29 Disember- Syarikat pembangunan dan pembuatan mesin penglihatan, TT Vision Holdings Bhd (TTVHB) menyasarkan untuk mengumpul RM28.7 juta daripada tawaran awam permulaan (IPO).Syarikat yang bakal tersenarai di Pasaran ACE Bursa Malaysia pada 18 Januari tahun depan itu menawarkan 84.5 juta saham baharu pada harga terbitan RM0.34 sesaham."Kita akan mengembangkan bahagian penyelidikan dan pembangunan dengan bakat yang releven daripada industri. "Kita juga akan mendapatkan bahan ganti serta peralatan dan pembangunan perisian prototaip bagi memastikan visi TT akan sentiasa dapat memberikan penyelesaian masalah lebih baik kepada pelanggan agar sentiasa mendahului teknologi terkini dan juga perkembangannya," kata Ketua Pegawai Eksekutif dan Pengarah Eksekutif TT Vision Holdings Berhad, Goon Koon Yin. Beliau berkata demikian dalam ucapannya di Pelancaran Prospektus IPO TT Vision Holdings Berhad, di sini hari ini.

Menurutnya lagi, 37.2 peratus daripada hasil akan digunakan untuk modal kerja, 27.8 peratus untuk perbelanjaan R&D, 20.9 peratus untuk pembayaran balik pinjaman bank, 3.0 peratus pula untuk aktiviti pemasaran dan 11.1 bagi membayar perbelanjaan berkaitan penyenaraian.Berdasarkan modal saham yang diperbesarkan sebanyak 468.00 juta saham dan harga IPO sebanyak RM0.34 sesaham, permodalan pasaran TTVHB mencapai RM159.12 juta.


MITA sedia terima kehadiran pelancongan China

(Pengerusi Persatuan Pelancongan Dalam Malaysia (MITA), Uzaidi Udanis bercakap pada sidangmedia di Kuala Lumpur)

KUALA LUMPUR, 29 Disember - Persatuan Pelancongan Dalam Malaysia (MITA) bersedia menerima kehadiran pelancong dari China apabila negara itu mengumumkan pembukaan semula pintu sempadannya pada 8 Januari depan .Pengerusinya, Uzaidi Udanis berkata perkara tersebut dijangka memberi impak positif kepada aktiviti pelancongan.Untuk itu, pihaknya menggalakkan pemain industri untuk mempergiatkan aktiviti menarik minat pelancong dari China untuk datang ke negara ini. "China merupakan pasaran yang sangat penting kepada Malaysia. Pada tahun 2019 kita telah menerima hampir 3 juta pelancong China dan untuk mempersiapkan kehadiran pelancong China ini, kami menggalakkan ahli MITA untuk menganjurkan beberapa acara," kata beliau dalam sidang media, di sini, hari ini.

Katanya, antara aktiviti yang bakal berlangsung bagi menarik pelancong dari China ialah acara Fish Tales 2023 Cup - The Global Chinese Pro Challenge yang akan diadakan pada 18 Ogos hingga 22 Ogos di Kuala Rompin,Pahang di mana MITA merupakan penganjur bersama acara berkenaan. Beliau juga yakin dengan keberkesanan prosedur operasi standard (SOP) yang sedia ada dan kerajaan akan memantau serta tidak berkompromi dalam hal-hal berkaitan kesihatan rakyat Malaysia memandangkan kes COVID-19 masih tinggi. Jelas Uzaidi, ia bertujuan bagi mengelak berlakunya pandemik baharu yang akan menjejaskan kembali sektor pelancongan.


Saham perbankan dorong FBM KLCI tinggi pada tengah hari

KUALA LUMPUR, 29 Disember- Indeks barometer Bursa Malaysia meningkat semula pada tengah hari ini, didorong oleh kenaikan dalam sektor perbankan.Pada 12.30 tengah hari, petunjuk pasaran FTSE Bursa Malaysia KLCI (FBM KLCI) naik 2.01 mata kepada 1,482.12 daripada 1,480.11 pada Rabu.Saham pandu pasaran dibuka rendah 3.84 mata kepada 1,476.27 dan turun naik antara 1,472.54 dan 1,483.49 sepanjang sesi pagi.Suasana pasaran bercampur-campur dengan 379 kaunter rugi dan 327 kaunter untung manakala 392 kaunter tidak berubah, 1,170 tidak diniagakan dan 63 yang lain digantung.Jumlah dagangan sebanyak 1.36 bilion unit bernilai RM635.28 juta.Seorang peniaga berkata sentimen memperelokkan akaun masih berterusan dalam dua hari dagangan terakhir pada 2022, yang memberi manfaat kepada kaunter kewangan.Beliau berkata kaunter perladangan turut menjadi tumpuan berikutan harga minyak sawit mentah semasa yang tinggi manakala saham penjagaan kesihatan meningkat berdasarkan situasi COVID-19 di China.

Secara keseluruhannya, sentimen kekal tertumpu pada prestasi Wall Street semalaman yang tidak begitu optimis. Dalam kalangan saham wajaran tinggi, CIMB meningkat 10 sen kepada RM5.75, Public Bank menambah lima sen kepada RM4.35, RHB naik 11 sen kepada RM5.71, Sime Darby Plantation menokok lapan sen kepada RM4.65 dan IHH naik lima sen kepada RM6.18.Sementara itu, Digi merosot tujuh sen kepada RM3.91 dan Axiata susut empat sen kepada RM2.97.Daripada saham aktif, Top Glove, Eduspec dan Borneo Oil, masing-masing tidak berubah pada 89.5 sen, 2.0 sen dan 2.5 sen manakala Velesto merosot setengah sen kepada 15 sen.Di papan indeks, Indeks FBM Emas naik 6.02 mata kepada 10,624.92, Indeks FBMT 100 menambah 6.69 mata kepada 10,342.37 dan Indeks FBM ACE meningkat 35.50 mata kepada 5,323.20 manakala Indeks FBM Emas Shariah berkurangan 46.63 mata kepada 10,803.75 dan Indeks FBM 70 susut 24.43 mata kepada 12,986.80.Mengikut sektor, Indeks Perkhidmatan Kewangan naik 140.48 mata kepada 16.509.52, Indeks Perladangan meningkat 5.09 mata kepada 7,005.31 manakala Indeks Produk Perindustrian dan Perkhidmatan merosot 0.42 mata kepada 180.48 dan Indeks Tenaga berkurangan 16.27 mata kepada 767.34.-BERNAMA


Kadar jangka pendek diunjurkan stabil susulan operasi BNM

KUALA LUMPUR, 29 Disember- Kadar jangka pendek diunjurkan kekal stabil hari ini didorong oleh operasi Bank Negara Malaysia (BNM) yang akan menyerap lebihan mudah tunai daripada sistem kewangan.Mudah tunai dianggarkan sebanyak RM51.91 bilion dalam sistem konvensional dan RM42.26 bilion dalam dana Islam.Hari ini, bank pusat akan menawarkan tender pasaran wang konvensional RM1 bilion untuk tujuh hari dan tiga tender Qard yang terdiri daripada RM1.9 bilion untuk tujuh hari, RM600 juta untuk 14 hari dan RM300 juta untuk 21 hari.BNM akan turut melaksanakan empat tender repo berbalik bernilai RM370 juta untuk 32 hari, RM400 juta untuk 61 hari, RM1.09 bilion untuk 90 hari dan RM760 juta untuk 183 hari.

Bank pusat juga mengumumkan ketersediaan repo berbalik, perjanjian jual dan beli semula serta Komoditi Murabahah Bercagar untuk tempoh satu hingga tiga bulan.Pada 4 petang, BNM akan melaksanakan tender semalaman konvensional sehingga RM52.5 bilion dan tender semalaman Murabahah RM42.26 bilion. -BERNAMA


Ringgit dibuka rendah berbanding dolar AS ketika kebimbangan terhadap geopolitik

KUALA LUMPUR, 29 Disember- Ringgit diniagakan rendah sedikit berbanding dolar Amerika Syarikat (AS) sewaktu dibuka hari ini berikutan kebimbangan yang meningkat terhadap geopolitik ketika pembukaan semula sempadan China dan larangan baharu penjualan minyak oleh Rusia, kata seorang penganalisis.Pada pukul 9.13 pagi, unit tempatan merosot kepada 4.4250/4295 berbanding dolar AS daripada 4.4230/4275 sewaktu ditutup, semalam.Pengarah Urusan SPI Asset Management Stephen Innes berkata, walaupun cakap-cakap mengenai geopolitik tidak banyak membantu meredakan kebimbangan mengenai kemelesetan global, tahap dan kekuatan untuk pembukaan semula China menjadi petunjuk kepada ringgit.“Bagaimanapun, dengan kes COVID-19 yang semakin meningkat, peserta pasaran kini mempercepatkan tempoh masa untuk pemulihan sambil berpandangan bahawa mobiliti isi rumah akan kekal rendah biarpun selepas pembukaan semula sepenuhnya, berikutan kesan psikologi virus yang berlanjutan,” katanya kepada Bernama.Sementara itu, Presiden Rusia Vladimir Putin pada Selasa memberikan maklum balas terhadap had harga minyak yang dikenakan oleh Barat dengan menandatangani dekri yang melarang bekalan minyak mentah dan produk minyak selama lima bulan mulai 1 Feb 2023 kepada negara-negara yang mematuhi had harga itu.Sehubungan itu, Innes berkata harga minyak merosot dan dijangka menjadi simbolik kepada ketidaktentuan pasaran.“Bekalan dari Rusia yang berkurangan dan permintaan yang meningkat susulan pembukaan semula China sewajarnya baik untuk harga minyak pada masa depan,” katanya.

Sementara itu, ringgit diniagakan bercampur-campur berbanding kumpulan mata wang utama.Ia meningkat berbanding dolar Singapura kepada 3.2800/2840 daripada 3.2802/2840 sewaktu ditutup pada Rabu dan naik berbanding euro kepada 4.7033/7081 daripada 4.7043/7091 sebelum ini.Bagaimanapun, mata wang tempatan merosot berbanding pound Britain kepada 5.3281/3336 daripada 5.3257/3312 semalam dan meningkat berbanding yen Jepun kepada 3.3069/3108 daripada 3.3012/3048. -BERNAMA


Kontrak hadapan KLIBOR tidak diniagakan pada awal dagangan

KUALA LUMPUR, 29 Disember - Kontrak niaga hadapan Kadar Tawaran Antara Bank Kuala Lumpur (KLIBOR) tiga bulan di Bursa Malaysia Derivatives tidak diniagakan semasa awal dagangan hari ini.Pada 9.40 pagi, kontrak bulan semerta Januari 2023, Februari 2023, Mac 2023 dan Jun 2023 masing-masing disandarkan pada 97.23.Jumlah dagangan dan kepentingan terbuka masing-masing sifar. - BERNAMA


Bursa Malaysia susut dalam dagangan awal

KUALA LUMPUR, 29 Disember- Indeks barometer Bursa Malaysia menyusut daripada paras tertinggi dua bulan berikutan aktiviti pengambilan untung.Pada pukul 9.05 pagi, petunjuk pasaran FTSE Bursa Malaysia KLCI (FBM KLCI) merosot 3.96 mata kepada 1,476.15 daripada 1,480.11 sewaktu ditutup, semalam.Saham pandu pasaran dibuka rendah 3.84 mata kepada 1,476.27.Sentimen pasaran lemah apabila kaunter rugi mengatasi kaunter untung sebanyak 149 berbanding 121, manakala 200 kaunter tidak berubah, 951 tidak diniagakan dan 25 lain digantung dagangannya.Jumlah dagangan sebanyak 182 juta unit bernilai RM38.7 juta.Malacca Securities Sdn Bhd berkata sentimen global dijangka kekal cenderung kepada penurunan berikutan kemerosotan semalaman di Wall Street disebabkan pelabur mungkin menentukan harga ketika potensi kemelesetan tahun depan.Selain itu, mereka turut menilai secara terperinci mengenai langkah China untuk membuka semula ekonominya di tengah-tengah lonjakan kes COVID-19, katanya.“Bagaimanapun, bursa tempatan seharusnya terus menerima sokongan daripada aktiviti memperelokkan akaun pada akhir tahun dan kenaikan harga komoditi yang lebih kukuh,” katanya menerusi nota hari ini.Malacca Securities berkata, sektor perbankan dan telekomunikasi dijangka meraih tumpuan berikutan aktiviti memperelokkan akaun yang seterusnya.Berikutan harga minyak mentah Brent melebihi AS$83 semalam dan harga minyak sawit mentah bergerak melebihi RM4,000, firma pembrokeran itu berkata, momentum pembelian dijangka kekal kukuh bagi sektor tenaga dan perladangan.Sementara itu, sektor teknologi mungkin terus berdepan tekanan disebabkan penurunan semalam Nasdaq, katanya.Bagi saham wajaran tinggi, Axiata dan AMMB masing-masing menguncup tiga sen kepada RM2.98 dan RM4.08, Maybank dan Dialog masing-masing merosot enam sen kepada RM8.65 dan RM2.42, TM turun lapan sen kepada RM5.32, manakala Tenaga Nasional susut lima sen kepada RM9.25.

PPB dan KLK pula masing-masing menokok 12 sen kepada RM17.60 dan RM21.82.Bagi saham aktif, Eduspec menguncup setengah sen kepada 1.5 sen, manakala Focus Dynamics dan Saudee masing-masing tidak berubah pada 2.0 sen dan 4.5 sen.Di papan indeks, Indeks FBM Emas susut 23.52 mata kepada 10,595.36, Indeks FBMT 100 berkurangan 23.39 mata kepada 10,312.29, Indeks FBM Emas Syariah turun 26.71 mata kepada 10,823.67, Indeks FBM 70 susut 11.06 mata kepada 12,999.17, manakala Indeks FBM ACE naik 24.68 mata kepada 5,312.38.Mengikut sektor, Indeks Perkhidmatan Kewangan turun 42.37 mata kepada 16.326.67, Indeks Perladangan susut 4.94 mata kepada 6,995.28, Indeks Produk dan Perkhidmatan Perindustrian turun 0.04 mata kepada 180.86 dan Indeks Tenaga rendah 6.44 mata kepada 777.17. -BERNAMA


Ringgit ditutup rendah berbanding Dolar AS

KUALA LUMPUR, 28 Disember- Ringgit ditutup lebih rendah berbanding dolar Amerika Syarikat (AS) hari ini, seiring dengan prestasi mata wang serantau berikutan dolar AS terus mengukuh, disokong oleh lonjakan penanda aras hasil Perbendaharaan AS.Pada 6 petang, mata wang tempatan merosot kepada 4.4230/4275 berbanding dolar AS daripada 4.4205/4255 sewaktu ditutup pada Selasa.Seorang peniaga berkata, kalangan peniaga tetap berhati-hati dengan lonjakan terkini kes COVID-19 di China yang mungkin sekali lagi menjejaskan pertumbuhan ekonomi kedua terbesar dunia itu.“Para pelabur bersikap optimis selepas China selaku rakan perdagangan terbesar di Asia pada Selasa memaklumkan, ia akan melonggarkan sekatan kuarantin dalam negara,” katanya.

Bercakap kepada Bernama, Rakan Pengurusan SPI Asset Management, Stephen Innes berkata, selepas bermula dalam keadaan tidak memberangsangkan hari ini, sentimen ringgit bertambah baik pada sepanjang sesi.“Warga tempatan terus menjual dolar AS apabila melihat isyarat kelemahan ringgit dengan memikirkan bahawa lambungan pelancongan di China akan berlaku beberapa bulan lagi berdasarkan kepada langkah segera pembuat dasar di negara itu mengenai dasar sifar COVID-19,” katanya.Sementara itu, ringgit diniagakan lebih tinggi berbanding kumpulan mata wang utama.Unit tempatan mengukuh berbanding pound Britain kepada 5.3257/3312 daripada 5.3267/3327 sewaktu ditutup pada Selasa dan meningkat berbanding yen Jepun kepada 3.3012/3048 daripada 3.3182/3222 sebelum ini.Ringgit juga naik berbanding dolar Singapura kepada 3.2802/2840 daripada 3.2847/2889 semalam dan meningkat berbanding euro kepada 4.7043/7091 daripada 4.7092/7145.- BERNAMA